text:
Bitewe n’ingaruka za Covid-19 hafi imyaka 2 irerenze nta muganda rusange ukorwa, byatumye Umujyi wa Kigali ku bufatanye n’Ikigo cy’Igihugu Gishinzwe Kurengera Ibidukikije (REMA) hamwe n’abaturage bo mu Kagari ka Nyagatovu mu Murenge wa Kimironko hakozwe umuganda wo gutoragura imyanda inyanyagiye ahakikije umuhanda uhereye munsi y’ahahoze irimbi rya Remera muri Nyagatovu ugana Nyabasindu.
Umuganda wakorewe mu Kagari ka Nyagatovu Umurenge wa Kimironko mu Karere ka Gasabo, Umujyi wa Kigali, witabiriwe nyuma y’imyaka hafi 2 kuva icyorezo cya Koronavirusi Covid-19 cyakwaduka ku wa 15 Werurwe 2020, uhereye icyo gihe ibikorwa bihuza abantu benshi harimo n’umuganda byahise bihagarara.
Ku wa 13 Ugushyingo 2021 akaba ari bwo icyo gikorwa cyasubukuwe, imyanda yatoraguwe harimo amasashe, papekisi, uducupa twa palasitiki, udupfukamunwa n’indi myanda itabora.
Dr. Merard Mpabwanamaguru Umuyobozi w’Umujyi wa Kigali Wungirije ushinzwe Imiturire n’Ibikorwa Remezo, witabiriye uwo muganda, yakanguriye abaturage kwimakaza umuco wo kwita ku isuku haba ku mubiri, kurengera ibidukikije bavangura imyanda ibora n’itabora, ikajya ishyirwa ahabugenewe, kwita ku bikorwa remezo mu rwego rwo kwirinda isuri ndetse no gutanga inama ku muturanyi wawe mu gihe atabashije kuzuza inshingano zibangamiye inyungu rusange.
Yagize ati ‘‘Hari kampani zishinzwe kujyana imyanda itabora ahabugenewe ntabwo igomba kujyanwa mu rutoki, cyangwa imbere y’inzu y’umuturage, ingaruka zigera kuri nyiri bwite n’umuturanyi wawe’’.
Yanenze bamwe mu baturage bajugunya za papekisi imbere y’amazu yabo no mu ntoki, aho usanga bakenera ngo baje kubakorera umuganda bitewe n’imyanda iba ihagaragara ahubwo abasaba gukorana na kampani zishinzwe gutwara imyanda mu rwego rwo kwirinda ingaruka zishobora kuboneka.
Akimpaye Béatha Umuyobozi uhagarariye REMA, yavuze ko icyo kigo gihangayikishijwe n’ingaruka zishobora guterwa n’uwo mwanda wo kwangiza ibidukikije ushobora guterwa n’umuntu kandi na we abifitiye ubushobozi bwo kubyirinda, kuko zimwe mu ingaruka harimo nk’imihindagurikire y’ikirere, imvura igwa nabi y’amahindu igateza imyuzure, abaturage bakabona ingaruka y’ibyo bari bakwiriye kwirinda kandi bidasaba amikoro ahambaye.
Nanone mu gihe bamwe bashobora gutwika iyo myanda mu ijoro, yavuze ko bishobora gutera indwara zikomoka ku myanya y’ubuhumekero, agapfukamunwa ngo kabarirwa mu moko y’amasashe, kuko aho kajugunywe kadashobora kubora kimwe n’imyanda ya za palasitiki ishobora kumara imyaka itari mike bigatuma amazi y’imvura adashobora kwinjira mu butaka, bityo n’imyaka ntibashe gutanga umusaruro ukwiye.
Umwe mu baturage witwa Kampile Aisha witabiriye uwo muganda, yavuze ko bishimiye icyo gikorwa cy’akorewe mu gace kabo, kuko hafi imyaka ibiri yarishyize badakora uwo muganda, bavuga ko impanuro bahawe n’abayobozi bagiye kubishyira mu bikorwa, aho buri wese agiye kuba ijisho rya mugenzi we, atanga inama ku muntu uwo ari we wese, wajugunya imyanda itabora ahatabugenewe.
Ati ‘‘Twasabwe kujya tujugunya imyanda mu mifuka yabugenewe, hafi y’ingo zacu, mu rwego rwo kwirinda ingaruka ziterwa n’imyanda yo mu bwoko bwa palasitiki, tugatandukanya imyanda ibora n’itabora bikajya ukwayo, bizatuma tugira ubuzima bwiza n’Umujyi wacu uhore ukeye kandi urangwa n’isuku’’.
Abaturage berekanye ruhurura iteye inkeke abaturage, kuko hasigaye ubutaka bw’umuhanda buto cyane ngo ubuhahirane hagati ya Nyagatovu na Nyabisindu buhagarare ndetse n’abana biga bavuye Nyagatovu bakaba babura aho banyura bajya cyangwa bava ku ishuri.
Umuyobozi w’Umujyi wa Kigali Wungirije ushinzwe Imiturire n’Ibikorwa Remezo yijeje abaturage ko mu myaka itatu iri imbere ko Umujyi wa Kigali, ufite gahunda yo kubaka umuhanda wa kaburimbo uhereye munsi ya gare ya Kimironko ukanyura Nyagatovu na Nyabisindu harimo no kubanza kubaka ruhurura bamaze gukora inyigo, bakamenya ingano y’amazi ashobora kubakirwa, kuko umuhanda ukozwe mbere byatuma batamenya ingano y’amazi amanuka muri ruhurura.
Abaturage babajije ibibazo bitandukanye Ubuyobozi bw’Umujyi wa Kigali, harimo ibijyanye n’umutekano, imibereho myiza, imibanire ndetse no kubungabunga ibikorwa remezo kugira ngo bagire uruhare rufatika mu iterambere ry’Umujyi wa Kigali itonshye kandi irangwa n’isuku, biyemeza ko na bo bagiye kubigiramo uruhare mu rwego rwo kubungabunga ibidukikije.
Nyuma y’umuganda udasanzwe wabaye ku wa 13 Ugushyingo 2021 mu kwezi hagati aho wari usanzwe uba ku mpera z’ukwezi, abaturage basabanye n’abayobozi harimo Umuyobozi w’Umujyi wa Kigali Wungirije ushinzwe Imiturire n’Ibikorwa Remezo, Umuyobozi waje ahagarariye REMA, Meya w’Akarere ka Gasabo, Umunyamabanga Nshingwabikorwa w’Umurenge wa Kimironko.
Abaturage baturutse mu tugari 3 tugize Umurenge wa Kimironko ari two Nyagatovu, Kibagabaga, Bibare, babajije ibibazo bitandukanye bahabwa ibisubizo hamwe no gucinya akadiho bitewe n’igihe kirekire byatewe na Covid-19 basabwa gukomeza kuyirinda harimo kwambara neza agapfukamunwa no guhana intera byibura ya metero 1 hagati y’umuntu n’undi.
Basanda Ns Oswald


c: text/html

text:
Bariyemerera icyaha cyo kwibisha impapuro mpimbano- Video
Abagabo batatu bari barayogoje abacuruzi bo Mu mujyi wa Kigali bakabiba bifashishije ‘bordereaux’ z’impimbano bakoreshaga bakazoherereza aho baranguye bababwira ko bamaze kubishyura batawe muri yombi.
Abacuruzi ngo babapakiriraga ibicuruzwa bakabibashyira ahantu bumvikanye bajya kureba kuri konti bagasanga nta mafaranga ariho, cyangwa se bashyizeho make babaha ‘bordereaux’ bakayihindura bagashyiraho amafaranga menshi.
Nyuma y’uko Polisi ibimenye, yahise ita muri yombi aba batatu, Polisi ikaba ikomeje gushaka abandi.
Aya makuru ngo yabonetse kubera amakuru yatanzwe n’abaturage, umuvugizi wa Polisi, CP John Bosco Kabera akaba ashimira abaturage bakomeje gutanga aya makuru anaburira abacuruzi abasaba kurushaho kwirinda abajura nk’aba, abagira inama yo kuzajya bagemurira umuntu ibicuruzwa bizeye neza ko amafaranga yabyo yamaze kugera kuri konti.
Ingingo ya 174, n’iya 276 zo mu gitabo cy’amategeko ahana y’u Rwanda igaragaza ko aba bagabo biyemerera ibyaha bagiye gukurikiranwaho ibyaha bibiri birimo, Kwihesha ikintu cy’undi hakoreshejwe uburiganya, ndetse n’icyo guhimba , guhindura inyandiko cyangwa gukoresha inyandiko mpimbano.
Ingingo ya 174 ivuga ko umuntu wese wihesha umutungo w’undi, imari ye cyangwe se igice cyayo mu buryo bw’Uburiganya yiyitiriye izina ritari ryo cyangwa umurimo adagitiye ububasha cyangwa akizeza icyiza cyangwa agatinyisha ko hari ikibi kizaba, aba akoze icyaha.
Iyo abihamijwe n’Urukiko ahanishwa igifungo kitari munsi y’imyaka ibiri ariko kitarenze imyaka itatu, n’ihazabu y’amafaranga y’u Rwanda atari munsi ya Miliyoni eshatu, ariko atarenze miliyoni eshanu.
Iya 276 yo ivuga ko umuntu wese uhimba cyangwa uhindura mu buryo ubwo ari bwo bwose inyandiko cyangwa ikindi kintu cyanditsweho igitekerezo, ashyiraho umukono cyangwa igikumwe bitari byo, yonona inyandiko cyangwa imikono, asimbuza abantu abandi, ahimba amasezerano, imiterere y’ingingo zayo, igitegetswe gukorwa cyangwa icyarangije kwemeranywa, aba akoze icyaha.
Iyo abihamijwe n’Urukiko, ahanishwa igifungo kitari munsi y’imyaka itanu ariko kitarenze irindwi, n’ihazabu y’amafaranga y’u Rwanda atari munsi ya Miliyoni eshatu ariko atarenga miliyoni eshanu cyangwa kimwe gusa muri ibyo bihano.
Irebere byinshi kuri aba bajura muri iyi video
Ibitekerezo ( 2 )
Iyi si yacu irarwaye.Soma hakurya indi nkuru ivuga ko I Nyagatare bakoze amafaranga y’amiganano.Byose ni amanyanga.Abantu benshi batera imbere kubera amanyanga.Birababaje kubona ibintu Imana itubuza (ubujura,ubusambanyi,amanyanga,kubeshya,ruswa,intambara,etc…) bikorwa na billions/milliards z’abantu. Yesu yerekanye ko “abakristu nyakuri” ari bake cyane.Bisaba imihate kugirango ukore ibyo Imana ishaka.Umukristu nyawe,atandukanye n’abantu bible yita “ab’isi”.Aho gushyira imbere iby’isi,umukristu nyawe ashaka Imana cyane.Akabifatanya n’akazi gasanzwe.Akazahembwa kuzuka ku munsi wa nyuma,agahabwa ubuzima bw’iteka muli paradizo nkuko Yohana 6,umurongo 40 havuga.
Ariko se izi bordereaux ziracyafatwa nka preuve tangible kweri ko frw yashyizwe kuri compte nta electronic message ubonye ? Ntukizere ibyo umuntu wikigihe akubwiye kabone niyo yaba yari asanzwe ari umuclients kuko turi muri crise ! Covid ishobora guhindura ibintu sana! Hari amadeni hari ibiryo hari amashuri ari hanze aha hari ubuzima en fait bubi!mwitonde

robotstxt: allowed

filter: keep


text:
Inyigisho yo ku cyumweru cya 14 C, 7/7/2019
Bavandimwe Yezu Kristu akuzwe iteka,
Mu ndirimbo abenshi tuzi igira iti “Yezu araduhamagara”, tuyiririmba twikiriza tuti: “muze mwese tumwitabe, Yezu araduhamagara”.
Kuri iki cyumweru Yezu yongeye kuduhamagara no kutwohereza mu butumwa nk’uko tubyumva mu ivanjiri y’uyu munsi. Ngo muri icyo gihe Nyagasani ahitamo n’abandi mirongo irindwi na babiri maze abohereza mu migi n’ahandi hose yajyaga kunyura. Muri aba 72 yohereje mu butumwa natwe twese turimo. Aratwohereje ngo tuvuge izina rye, twamamaze ingoma y’Ijuru iri hafi! Si ibitekerezo byacu adutumye kwamamaza cyangwa ngo tugende twivuge ibigwi, ahubwo adutumye kumuvuga ibigwi dukesha gukira no kurindwa.
Adutumye kuvuga ko Ingoma y’ Imanana iri hafi. Ingoma y’Imana rero ni iy’amahoro! Ni yo mpamvu ari cyo cya mbere adutumye kuvuga : « Urugo rwose mwinjiyemo mujye muvuga muti : ‘ amahoro kuri iyi nzu’ ». Adutumye kuba intumwa z’amahoro, gutanga amahoro aho turi hose. Ni umukoro woroshye kuko nta mpamyabushobozi cyangwa ibindi bikoresho bihambaye bisaba. Ni yo mpamvu agiriye abigishwa be inama yo kutagira icyo bitwaza, kaba agasaho k’ibiceri, waba umufuka cyangwa inkweto. Adutumye gutanga ubutumwa bw’ihumure nk’uko Umuhanuzi Izayasi azaniye umuryango wa Israheli agira ati : « nk’uko umubyeyi ahumuriza umwana, nanjye ni ko nzabahumuriza ». Uyu munsi natwe Nyagasani aradusaba kumwemerera tukamubera umuyoboro anyuzamo amahoro n’ihumure rye ashaka guha abantu.
Amahoro n’ihumure adutumye gutangaza bivukana n’ineza n’ibikorwa bifatika by’urukundo bishimangira ibyo tuvugisha umunwa. Uretse amahoro adutumye gutangaza, adutumye no gukiza abarwayi. Aha abenshi bashobora kwibwira ko iyi ngingo itabareba kuko atari abanganga cyangwa ngo babe bafite impano idasanzwe yo gusengera abarwayi. Nyamara kubabarira uwaguhemukiye ndetse no gusaba imbabazi uwo wahemukiye ni umuti w’indwara y’umutima, itavurwa na muganga wabyigiye. Burya gufasha ubabaye, kugaburira ushonje gucumbikira utagira aho yikinga, muri make gutanga urukundo aho rwabuze biravura umuntu agasubirana ubugingo. Ngaho rero genda ukize abarwayi ubabwire ko ingoma y’Imana ibari hafi.
Gusa tumenye ko muri uru rugendo tuzahahurira n’ingorane byanze bikunze. Yezu abigereranije no kohereza abana b’intama mu birura. Gusa aduhaye ububasha bwo gutsinda abanzi bose kandi adusezeranyije ko nta kizigera kiduhungabanya. Gusa ni ngombwa kuba maso kuko muri iyi si yacu tuzahura n’ibirura byinshi ariko byitwikiriye uruhu rw’intama.
Bavandimwe, Yezu araduhamagara, nimucyo tumwitabe, tujye aho adutuma kumubera abahamya b’amahoro urukundo n’Impuhwe ze dukesha umusaraba we. Uwo musaraba ni wo wonyine dukwiye kwiratana kuko ari wo dukesha kugirwa ibiremwa bishya.
Ineza y’umwami wacu Yezu Kristu isakare mu mitima yanyu bavandimwe. Amen.
Padiri Joseph Uwitonze


text:
Isomo ryo mu Ibaruwa yandikiwe Abahebureyi 1,1-6
Imana imaze kubwira abasokuruza bacu kenshi no ku buryo bwinshi, ikoresheje abahanuzi, natwe muri iyi minsi turimo, ari na yo y’imperuka, yatubwirishije Umwana wayo, ari We yageneye kwegurirwa byose, akaba ari na We yabiremesheje byose iyo biva bikagera. Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyirikuzomu ijuru. Asumba atyo abamalayika kuko n’izina yahawe ritambutse kure ayabo. Koko rero, ni nde wo mu bamalayika Imana yigeze ibwira iti «Uri Umwana wanjye; ni Jye wakwibyariye uyu munsi»? Cyangwa se iti,«Nzamubera umubyeyi, na we ambere umwana»? Kandi igihe yohereje imfura yayo ku isi, yaravuze iti «Abamalayika bose b’Imana bazamupfukamire.»


text:
BIZASUBIRWAMO
Ku cyumweru gishize twaganiriye ku bintu umuntu uzaturana n’Imana ku musozi wayo wera mu ihema ryayo azaba yujuje: ni ugendera mu bitunganye agakora ibyo gukiranuka, akavuga iby’ukuri nk’uko biri mu mutima we. Utabeshyeresha abandi ururimi rwe, ntagirire nabi mugenzi we, ntashyushye inkuru y’umuturanyi we. Icyo yarahiriye naho cyamugirira nabi ntiyivuguruza. Ntaguriza ifeza kubona indamu zirenze urugero, ntiyemera ibiguzi ku utariho urubanza. (Zab. ya 15:1-5) Umuntu umeze gutya niwe uzabana n’Imana mu Ijuru ryayo ryera.
Nyamara iyo tuvuze ko tuzajya mu Ijuru kubana n’Imana, abantu bamwe ntibabyemera. Nyamara Ibyanditswe Byera biduhamiriza ko muri iyi si atariho iwacu; iwacu ni mu Ijuru. Hari igihe kimwe tuziriwa mu isi twe kuyiraramo; hari igihe tuzayiraramo twe kuyirirwamo. Hari igihe ibintu bizasubirwamo, bizahinduka bishya, maze abana b’Imana dutahe Ijuru aho tuzabana nayo ubudatandukana. Bizaba ari ibirori bikomeye byateguwe na Yesu imyaka myinshi: “Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe muzabeyo.” (Yoh. 14:3)
Yohana yeretswe iby’uwo munsi w’ibirori ku bubaha Imana: “Mbona ururembo rwera Yerusalemu nshya rumanuka ruva mu ijuru ku Mana, rwiteguwe nk’uko umugeni arimbishirizwa umugabo we. Numva ijwi rirenga rivuye kuri ya ntebe rivuga riti ‘Dore ihema ry’Imana riri hamwe n’abantu kandi izaturana na bo, na bo bazaba abantu bayo kandi Imana ubwayo izabana na bo ibe Imana yabo. Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize.’”
Aya ni amagambo y’ukuri. Si “igipindi” nk’uko abakerensa Ijambo ry’Imana babivuga: “Iyicara kuri ya ntebe iravuga iti ‘Dore byose ndabihindura bishya.’ Kandi iti ‘Andika kuko ayo magambo ari ayo kwizerwa n’ay’ukuri.’”
Umuririmbyi umwe yararirimbye ngo: “mu Ijuru tuzaryoha”; byose bizaba ari bishya! Ibya kera, ibishaje, ntituzabyibuka; ntituzanabitekereza. Kurira n’imiborogo ntibizongera kumvikana ukundi. Nta rupfu, nta ndwara z’ibyorezo zizabayo; yemwe mbabwire koko mu Ijuru tuzaryoha! (Yesaya 65:17-25)
Ubwo ibintu bizaba bisubiwemo, hari abantu bazaturana n’Imana mu ihema ku musozi wayo wera. Abo ni abemeye kumesa ibishura byabo mu maraso y’Umwana w’Intama w’Imana. Banze kwiyandurisha iby’isi: barangwa no gukiranuka, bavuga ukuri nk’uko kuri mu mitima yabo n’ubwo byabagiraho ingaruka, ni inyangamugayo! Nyamara hari n’abandi bazaba hanze: “Hanze hazaba imbwa n’abarozi n’abasambanyi, n’abicanyi n’abasenga ibishushanyo, n’umuntu wese ukunda kubeshya akabikora.” (Ibyahishuwe 22:15) “Ariko abanyabwoba n’abatizera, n’abakora ibizira n’abicanyi, n’abasambanyi n’abarozi n’abasenga ibishushanyo n’abanyabinyoma bose, umugabane wabo uzaba mu nyanja yaka umuriro n’amazuku ari yo rupfu rwa kabiri.” (Ibyahishuwe 21:8)
Mu gusoza ndagira ngo twisuzume! Mbese umugabane wawe uri he? Mu Nyanja yaka umuriro n’amazuku cyangwa mu ihema ry’Imana? Icyo ngusabira kandi nanjye nisabira ni ukuzabana n’Imana. Twisengere, dusabe Imana imbabazi, tumese ibishura byacu mu maraso ya Yesu. Tubikore none kuko hari igihe bitazashoboka: “Nimushake Uwiteka bigishoboka ko abonwa, nimumwambaze akiri bugufi. Umunyabyaha nareke ingeso ze, ukiranirwa areke ibyo yibwira agarukire Uwiteka na we aramugirira ibambe, agarukire Imana yacu kuko izamubabarira rwose pe.” (Yesaya 55:6-7)
Amahoro Imana itanga aruta ayo umuntu wese yakwibwira age arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Add a comment


text:
Amakimbirane mu madini si ISHYAKA ry’Imana ni INZARA ibibatera
Muri Islam bateranye hejuru, muri ADEPR birukanye kanaka, twe twavuye muri ADEPR dushinga iryacu dini ngo twagure ubutumwa bw’Imana, Mufti twamuhaye iminsi 21 ngo yisubireho, Imana yantumye kuri aka gasozi ngo mpashinge itorero ryayo ndihe ubutumwa yampaye, Amaturo ntabwo tuzi imikoreshereze yayo……aya n’andi menshi ni amagambo y’amakimbirane no kutumvikana bya hato na hato bimaze igihe byumvikana mu madini mu Rwanda. Ibi abakuru bavuga ko bitari bikaze nk’ubu, impamvu ariko burya ngo si ishyaka ry’Imana nk’uko babyitwaza ahubwo ngo ni amaco y’inda kuri benshi.
Ubu ibigezweho ni umunyamabanga mukuru wa ADEPR witwa Viateur Mutaganzwa wirukanywe kubera imikorere mibi, ibindi bimaze iminsi micye bivugwa ni ibyo mu ba Islam aho Abasheikh ngo bahaye nyirantarengwa y’iminsi Mufti ngo natagira ibyo akosora ubwo….
Ibi bikubitiyeho n’ibyo maze iminsi nitegereza mu mikorere y’amadini hafi yose mu Rwanda, nkanumva imvugo z’abitwa Intumwa z’Imana, ba Pasitori, ba Padiri, ba Sheikh abo n’abandi bagenda babizamukamo bintera kwibaza iyo Mana bakorera niba ariyo ibatuma gukamura rubanda.
Musa, Muhamad, Yezu/Yesu n’izindi ntumwa zitwa iz’Imana sinigeze numva bigisha cyangwa nsoma aho zaturishaga mu masinagogi n’imisigiti, ariko ubu mu masengesho icyo kiciro iyo kigezweho aho bateranira bavuga Imana bariya banyamadini barashishikara.
Indonke, ikuzo, icyubahiro n’ibindi babona byiza byo kuri iyi si babivanye mu madini no kuvuga ibyiza Imana ikora bo badakora, ngicyo ikiri gutuma abanyamadini bahora muri rwaserera no gucagagurana.
Hari ubwo babeshyera amacakubiri!!
Satani/Shitani ni mubi koko! Nuwakoze icyaha usanga avuga ngo niwe wamushutse. Abanyamadini ariko bo iyo bari mu bushyamirane no kutumvikana batinya kubyegeka kuri Shitani/Satani kuko icyo gihe byaba bigaragaye ko yabaganje kandi aribo bamutsinda bakamutokesha mu izina rya….
Uzasanga mu gucagagurana kwabo bavuga ngo kanaka uriya ntitumushaka kuko agira amacakubiri, yanga abahutu, yanga se abatutsi…yanga abo mu majyaruguru… mbese ibintu nk’ibyo.
Ariko burya ni ukubura aho bahera, aba yanga kubivuga neza ngo yerure avuga ko kanaka ahubwo ariwe ufata menshi cyangwa ayarya yose akikubira.
Hambere mu myaka ishize umuntu yarambwiye ati “INZARA IZATUMA ABANTU BAHANURA”
Ubu nibwo biriho cyane, abahanuzi ni benshi. Umuntu arabyuka ati ‘njyewe Imana yantumye kuri aka gasozi, yambwiye ko ariho nzabwiriza inkuru nziza yampaye abaho bakihana’ Mbese ubwo akaba yiyise umuhanuzi, maze si ukuvura indwara, si ugusengera ababuze akazi n’ababuze abagabo, si ukwirukana amadayimoni…ariko byagera aho guturisha agashishikara.
Ibi ntawabivuga ko ariko bimeze kuri bose, ariko kuri benshi ubu mu Rwanda bigaragarira utabyijanditsemo ko ari uko bimeze.
Icyo rubanda ikwiye kumenya ni uko uko abantu biyongera mu Rwanda ari nako ubushobozi bwo kubatunga mu miryango myinshi bugenda bugorana, amayeri yo gushaka imibereho akaba ubu yarabaye menshi kugera no kwitwaza izina ry’Imana n’impano yo kuvuga neza imbere y’imbaga.
Ayo maco niyo mbona ko ari guteza rwaserera mu madini ntabwo ari ishyaka barwanira Imana, ahubwo ni inzara n’indonke bibibatera.
UM– USEKE.RW


text:
Kicukiro: N’ubwo badahinga, bizihije umuganura bishimira umusaruro buri wese yagezeho mu kazi ke
Abo mu Mujyi na bo ntibasigaye inyuma mu kwizihiza umunsi mukuru w’umuganura wizihijwe hirya no hino mu Gihugu. Uyu munsi wizihirijwe ku rwego rw’Umudugudu, by’umwihariko abo mu Mudugudu wa Kicukiro bakaba bagize amahirwe yo kuwizihiza bari kumwe n’abayobozi bo ku nzego zitandukanye zirimo Umurenge ndetse n’Akarere.
Umukuru w’Umudugudu wa Kicukiro mu Kagari ka Kicukiro, Umurenge wa Kicukiro mu Karere ka Kicukiro, Ndambendore Madjidi, yagaragaje bimwe mu byo bishimira bagezeho birimo isoko rya kijyambere, uruganda rukora amabati, imiturirwa ibiri bashima umushoramari witwa Nkusi Evariste wagize uruhare mu iyubakwa ryayo, ndetse na Centre ya Kicukiro yahawe ibyangombwa iravugururwa.
Abana bo mu Mudugudu wa Kicukiro ngo nta n’umwe urangwaho imirire mibi, ibyo bikaba ari bimwe mu bigaragaza ko umusaruro wagenze neza.
Mu bwisungane mu kwivuza, mu rwego rwo kugira amagara mazima, bageze ku 102% mu mwaka ushize, kwishyura amafaranga y’umutekano na ho ngo bageze kuri 95%. Mu kwitabira gahunda ya Ejo Heza bageze kuri 95% ariko barateganya kugera ku 100% byaba na ngombwa bakarenzaho.
Kubera ko umusaruro wabo ushingiye ahanini ku bucuruzi, abasora bo muri uwo mudugudu ngo bujuje 100% by’imisanzu yabo mu gusora.
Icyakora muri uwo mudugudu n’ubwo hari byinshi bishimira, baherutse no guhomba biturutse ku biza by’amazi yangirije abaturage n’abacuruzi biturutse ku kuba atarayobowe neza ubwo hakorwaga umuhanda.
Bishimira kandi ko bafite imihanda minini ya kaburimbo, ariko bagasaba ko imbere y’inzu zihari z’ubucuruzi na ho hakwitabwaho hagashyirwa kaburimbo kuko byafasha abacuruzi babangamirwa n’ivumbi ndetse n’ibyondo. Barizera ko umusaruro w’umwaka ukurikiyeho uzarushaho kuba mwiza.
Umunyamabanga Nshingwabikorwa w’Umurenge wa Kicukiro, Mukandahiro Hydayat, na we wari waje kwifatanya n’abaturage b’uwo Mudugudu wa Kicukiro mu kwizihiza umunsi mukuru w’Umuganura, yavuze ko mu bindi bishimira bagezeho muri uwo Murenge harimo nk’umuhanda uva ahazwi nka Sonatubes werekeza i Gahanga, ukaba waraguwe, by’umwihariko ukagira n’igice kigizwe n’imihanda igerekeranye mu rwego rwo gukemura ikibazo cy’umubyigano w’ibinyabiziga, bagashimira ubuyobozi bw’Igihugu bwagize uruhare mu iyubakwa ry’uwo muhanda.
Muri uwo Murenge bishimira ko muri gahunda yo kwizigamira ya Ejo Heza, basoje umwaka bari ku 106%. Bashimira n’abafatanyabikorwa bashora imari mu bikorwa bitandukanye cyane cyane iby’ubwubatsi bw’inzu z’ubucuruzi n’izindi zitandukanye zagiye ziha akazi abiganjemo urubyiruko bakabonamo amafaranga abafasha kwiteza imbere.
Hari uwakwibaza niba mu Mujyi baba bahinze kugira ngo baganure ku byo bejeje. Mukandahiro uyobora Umurenge wa Kicukiro asanga na bo batagomba gusigara inyuma kuko umusaruro atari ibihingwa gusa, ahubwo buri wese mu kazi aba yakoze abonamo umusaruro, bityo na we agafata umwanya akawishimira.
Umuyobozi Nshingwabikorwa w’Akarere ka Kicukiro, Umutesi Solange, na we wifatanyije n’abatuye mu Mudugudu wa Kicukiro muri ibi birori, mu butumwa bwe, yabibukije ko umuganura ari igihe cyo kwishimira no gusangira ibyagezweho, ashima na Leta y’Ubumwe yagaruye Umuganura.
Ati “Umuganura wari ufite indangagaciro nyinshi ari na zo Leta y’ubumwe igenda igarura. Harimo indangagaciro y’ubumwe, indangagaciro y’ishyaka, indangagaciro yo kwigira, indangagaciro yo gusabana no gusangira.”
Uyu muyobozi kandi yibukije abitabiriye uyu munsi mukuru ko badakwiye gusabana gusa, ahubwo ko ukwiye kubabera umwanya wo guhiga, kugira ngo umwaka ukurikiyeho bazagere kuri byinshi byiza by’iterambere.
Mu rwego rwo kugoboka abo ubukungu butifashe neza, abatuye mu Mudugudu wa Kicukiro bageneye ubufasha uwitwa Bernadette ufite ubumuga, bamushyikiriza ibahasha irimo amafaranga y’u Rwanda ibihumbi ijana na mirongo itatu na bine na magana atanu (134,500 Frw) yo kumufasha kugira icyo yakora kijyanye n’imbaraga ze kugira ngo na we yiteze imbere.
MENYA UMWANDITSI
Umunyamakuru wa Kigali Today/KT Radio
@ h_malachie


text:
Abana bafite munsi y’imyaka itanu bakenera indyo yuzuye igizwe n’imboga, imbuto, ibinyamisogwe, amata n’ibiyakomokaho na poroteyine.Indyo yuzuye, igira intungamubiri zikenerwa mu mikurire y’umwana, mu iterambere rye no mu myigire ye.
Gusa hari ibyo kurya umwana uri munsi y’imyaka itanu atagomba kurya, nk’ibiryo birimo umunyu mwinshi, ibifite ibinure byinshi, ibirimo isukari nyinshi n’ibindi bidafite intungamubiri zikenewe kuko bishobora kumuzanira ingaruka z’umubyibuho ukabije na diyabete yo mu bwoko bwa 2.Ikindi kandi, umwana ntagomba kunywa ibinyobwa birimo ikawa cyangwa isukari nyinshi.
Ibyo bintu 5 bitanu bidakwiye mu mafunguro y’abana ni ibi bikurikira :
1. Umwana ntagomba kunywa cyangwa kurya ibintu birimo ikawa
Urubuga rwa Internet www.raisingchildren.net.au rusobanura ko impamvu ari bibi guha umwana ikawa, ari uko ituma umubiri unanirwa gufata ‘calcium’ iri mu byo kurya umwana ariye. Ikindi kandi iyo umwana ariye cyangwa anyoye ikawa, imwongerera imbaraga zitari iz’umwimerere kandi ni bibi. Ni kimwe no kumuha ibinyobwa byongera imbaraga cyangwa shokora (chocolate).
2. Amata y’inka
Umwana utaruzuza umwaka ntagomba kunywa amata y’inka. Igifu cye bikigora gukora igogora ryayo, ndetse hari n’imyunyungugu iba mu mata y’inka ishobora kwangiza impyiko z’umwana utaramara umwaka avutse kuko ziba zitarakomera.
3. Ubuki
Ni bibi guha umwana utaruzuza umwaka ubuki, nubwo bwaba ari ubwo kumuvura inkorora, kuko ubuki bubamo bagiteri yitwa “clostridium botulinum” ishobora gutera umwana ikibazo mu gifu.
4. Amacunga n’indimu
Impamvu ari bibi guha umwana utaruzuza umwaka amacunga cyangwa indimu, ni uko izo mbuto zombi zikungahaye kuri vitamine C na acide, ibyo bikaba byatera umwana ibibazo mu nda cyangwa bikamutera ikirungurira.
5. Soda
Si byiza guha abana soda, kuko igira ingaruka nyinshi mu buzima bwabo zirimo: kwangiza ubwonko, kwangiza amenyo no gutuma amagufa yoroha. Soda kandi ishobora gutera abana diyabete, ishobora no kubatera umubyibuho ukabije. Ikindi nubwo abana benshi bakunda soda, abahanga mu by’imirire bavuga ko nta ntungamubiri n’imwe iba muri soda.


text:
“Ab’isi nibabanga, mumenye ko babanje kunyanga batarabanga.” Yohana 15:18.
Mu myaka irenga ibihumbi bibiri ishize, aya magambo akomeye ya Yesu Kiristo yakomeje kwibutsa abizera Kristo bose, abibutsa ko kuvuga no kwerekana inyigisho ze bitazaduha gukundwa na benshi bo mu isi, kubera ko imyuka itegeka ab’iki gihe ndetse n’abo mu gihe cyashize yanga kugaragazwa k’Ubwami bw’Imana.
Abakristo bazi ko muri iki gihe kurwanya ukuri kwa Bibiliya birushaho kwiyongera cyane. Amakuru aheruka gutangwa n’inzobere z’umuryango mpuzamahanga ONU ku bijyanye n’imyemerere y’amadini, agaragaza ko imyizerere iyo ari yo yose ishingiye kw’idini runaka ishyira uburenganzira bw’umwana uri munda kuruta uburenganzira bwo gukuramo inda, cyangwa ishyigikira gushyingiranwa hagati y’umugabo n’umugore gusa, cyangwa se imyemerere ishimangira uko abantu baremwe nk’igitsina gabo cyangwa igitsina gore, ari uguhonyora uburenganzira bwa muntu kandi bikwiye guhanwa n’amategeko y’ibihugu.
Imyumvire y’abanyamadini bo mu gihe cya Yesu yaramurwanyaga ku mugaragaro. Kandi imyumvire n’uyu munsi iracyamurwanya, ndetse irwanya abafite umutima wo kugaragaza inyigisho ze.
Ni byo rwose, amagambo yacu akwiye kuvuganwa umutima wuzuye ubuntu butagereranywa. Intego yacu ntibe na gato iyo gutuma abandi biyumva nabi.
Dukeneye kwita cyane k’uburyo Umwuka Wera atuyobora ngo tugume mu nzira yo kuvuga ukuri tutavanga, ndetse bikaba bituruka mu mutima w’ukuri n’urukundo dufitiye abumva amagambo yacu. Ariko kandi ntidutungurwe no kwiyongera k’urwangano ruriho, rurwanya indangagaciro z’Ubwami bw’Imana buzanakomeza kugaragara muri iki gihe cya nyuma.
Gusenga: Mana Data, mbega ukuntu byari bibi kubona abayobobozi b’itorero bo mu gihe cya Yesu bamwanze urunuka kubera amagambo meza y’urukundo Yesu yavugaga! Nyamara watwigishije kumenya urugamba rw’umwuka n’urwango rubi ruzakurikira inyigisho za Yesu Kristo. Turagusaba kurindwa n’ubwenge kuri buri wese ugize urugingo rw’umubiri wa Kristo uri muri urwo rugamba. Duhe imitima iciye bugufi yihangana, mu izina rya Yesu Kristo. Amena.
Yanditswe na David Cross, ishyirwa mu Kinyarwanda ikuwe mu nyigisho za buri munsi za Ellel Ministries International zitwa Seeds Of The Kingdom zo ku itariki ya 28 Kanama 2020.


text:
Niba waratsitaye kuriyi page, birashoboka rero ko utekereza kuranga ibicuruzwa bimwe byamamaza.Muraho neza, iyi niyo ntambwe yambere yo kugeza izina ryawe hanze!Gutanga ibicuruzwa byamamaza byabaye igeragezwa ryigihe cyo guteza imbere tekinikekandi, iyo bikozwe neza, ikora buri gihe.
Ariko, gushakisha ibicuruzwa bikwiye gutanga nta gushidikanya ko ari ibintu bitoroshye.Ugomba kujyana n'ikirangantego gisanzwe cyanditseho amakaramu cyangwa ugahitamo igitekerezo gishya rwose aho, nkibi, imbaho zometseho?Dufite inama n'ibitekerezo bike bizagufasha guhitamoibicuruzwa byiza byamamaza kubucuruzi bwawe no kubateze amatwi.
Nibihe bikoresho byo guhitamo ibicuruzwa byamamaza kandi kuki?
Hano haribintu byinshi bitandukanye byo guhitamo mugihe cyo guhitamo ibicuruzwa byamamaza.Harimoibiti, ibyuma, plastike, uruhu na vinyl, kuvuga amazina make.Urashobora kugira ibitekerezo byawe kubyerekeye ibikoresho byerekana ubuziranenge nibyiza kugutwara make.Ikaye nziza cyane yerekana ikaye isa naho ihenze kandi iramba.Ariko, niba ukoresha ishyirahamwe ridaharanira inyungu ryamamaza kurwanya inyamaswa, ubwo ntabwo aribwo buryo bwiza bwo guhitamo!Wabishakakugerageza ikintu cyangiza ibidukikije byagira ingaruka zirambyekubakiriya bawe?Aho gukurikira imbaga, nibyiza kubona ikintu gishimisha abakwumva neza kuruta ikintu gihuye nabantu bose.
Impamvu Ibyiza bifite akamaro
Twese dukunda ibicuruzwa byiza.Ariko reka tubitege amaso, ubuziranenge ntibuzahendutse.Mugihe cyo kugura ibicuruzwa kubwinshi, igiciro cyiyongera byoroshye.Amayeri ni uguhitamo ikintu gikanda hamwe nabaguzi bawe.Ntabwo bigomba kuba bihenze, arikobigomba rwose kuramba kandi byiza byangiza ibidukikijekimwe, kugirango ukore neza.Kuramba kubicuruzwa bivuze ko abakiriya bawe bazakoresha ibicuruzwa byawe byamamaza igihe kirekire kandi birumvikana,ibuka ikirango cyawe mumagambo meza iyo bamenye ubuziranenge bufite.
Inama Yanyuma Ifasha
Igihe cyashize, igihe cyo gucapa ikirango cya sosiyete byafatwaga nkibisabwa kuranga ibicuruzwa byamamaza.Ahubwo,urashobora kwihitiramo ibicuruzwa byamamaza hamwe nizina ryumukiriya wawe nibisobanuro birambuye.Irasa neza, cyane cyane kubicuruzwa byamamaza ibiti.Tekereza umukiriya wawe yerekana ikibaho cyihariye cyo gutema ibiti kubashyitsi babo akabwira aho babikuye!
Turizera ko guhitamo ibicuruzwa byiza byamamaza byakubera byiza cyane kuri wewe.Witondere kugenzura ibintu bitangaje byo guhitamo ibicuruzwa kugirango uhitemo.
Igihe cyo kohereza: Gicurasi-13-2022


text:
Arasaba kurenganurwa: Dipolome ye yasohotse iriho amazina y’undi muntu
Umusore witwa Manirumva Isaie wo mu Karere ka Ngoma, Umurenge wa Mutenderi, Akagari ka Muzengera,avuga ko yahuye n’ikibazo ku mpamyabushobozi ye (dipolome), yasohotse iriho amazina y’undi muntu utarigeze yiga no ku kigo yigagaho, akajya kubikurikirana mu Kigo gishinzwe ibizamini bya Leta (NESA), ariko ntigikemuke none ubu ngo abo barangirije rimwe amashuri yisumbuye, bamaze amezi abiri biga muri Kaminuza, we atiga.
Manirumva avuga ko yize ku kigo cyitwa ES Rurama, giherereya mu Karere ka Ngoma. Yize mu ishami ry’indimi, akaba yarakoze ikizamini cya Leta gisoza amashuri yisumbuye muri Nyakanga 2021, amanota asohoka mu kwezi k’Ugushyingo 2021.
Nk’uko Manirumva abisobanura, amanota asohotse nta kibazo cyari kirimo, kuko yarebaga amanota ku rubuga rwa NESA, ashyizemo nomero ya ‘code’ akayabona aho ngo yari afite 46 kuri 73. Ukurikije uko babibaze muri uwo mwaka w’amashuri, yari afite buruse yo kujya kwiga muri Kaminuza kuko ngo bafatiye kuri 43.
Nyuma ngo yaje gufata agapapuro kariho ayo manota ye ajya gusaba Kaminuza(UR),aho ngo yifuzaga kwiga ibijyanye n’uburezi muri Kaminuza. Ishuri ryaramwanditse rinamuha icyo bita ‘reference number’ nyuma akurikizaho gusaba inguzanyo muri Banki y’Iterambere y’u Rwanda (BRD) kuko ari yo icunga ibijyanye n’inguzanyo zihabwa abanyeshuri biga muri Kaminuza.
Kuri BRD, ngo yatanze ‘code’ bayishyira muri ‘system’ ngo barebe amanota yagize mu kizamini cya Leta, nyuma abwirwa ko harimo ikibazo kuko iyo ‘code’ igaragaraho amazina y’undi muntu utari we, bityo ngo bishoboka ko baba bayihuriyeho ari babiri.
Manirumva yagize ati “Nahise numva ko harimo ikibazo, ariko ntegereza ko dipolome ziza ngo ndebe, zije ntungurwa no kubona hari undi munyeshuri waje kuri ya ‘code’ nakoreyeho, amanota aza yanditse ku wundi muntu”.
Manirumva akimara kubibona atyo, ngo yahise asaba urupapuro ku kigo yizeho, rugaragaza ko yize kuri icyo kigo, arushyira hamwe n’amanota yari yabonye yagaragaraga ku rubuga rwa NESA ibizamini bigisohoka kuko yari ayafite ku rupapuro, byose abijyana kuri NESA ngo bamufashe gukemura icyo kibazo.
Ageze kuri NESA, babanje gusa n’abamuhanahana, umwe akamwohereza ku wundi, nyuma uwo bamwoherejeho bwa nyuma ngo witwa ‘Alfred’ kuko nta rindi zina rye azi, ngo yamubwiye ko agiye kubikurikirana bigakemuka vuba, ndetse amuha na nomero ya telefoni yajya ahamagaraho abaza aho bigeze, kuva ubwo ngo uko ahamagaye, kuri NESA bamubwira ko bitarakemuka, we akumva ari akarengane kuko hashize amezi arenga abiri atanze ikibazo cye.
Kigali Today yavuganye kuri Telefoni n’uwakiriye Manirumva muri NESA, witwa Renzaho Alfred, avuga ko koko yakiriye Manirumva, ndetse ko n’ikibazo cye yagitanze muri raporo, ku buryo ngo gishobora gukemuka mu minsi ya vuba.
Yagize ati “Uwo munyeshuri naramwakiriye, mu minsi ishize, namutanze muri raporo, kuko dipolome zikorerwa ahandi. Ubu hari icyiciro cya mbere cya dipolome zari zagize ibibazo zasohotse zigera kuri 400, ubwo abo ni abari bagaragaje ibibazo byabo guhera muri Mata kugeza muri Kamena 2022. Ubu rero hari n’urundi rutonde rw’abandi bagaragaje ibibazo byabo nyuma y’icyo gihe, rwagiye kandi na we arimo ku buryo twizeye ko dipolome izasohoka muri izo zizaza”.
Renzaho avuga ko nta gihe kinini gishize yakiriye ikibazo cya Manirumva, kuko ubu ngo hashize nibura ibyumweru bitatu, ariko ngo aratekereza ko bitazarenga ukwezi kwa Kanama ikibazo cye kidakemutse.
Yagize ati “Ntibizarenza uku kwezi kwa munani ikibazo cye kidakemutse, nibirenza itariki 7 Kanama 2022, azahamagare yumve aho bigeze. Gusa iyo ikibazo cyabaye nka gutyo, ntabwo biba ari amakosa ya NESA, ahubwo abanyeshuri baragenda bakiyita amazina, byagera mu kizamini bikagorana kubihuza, ugasanga amazina umwana yitwaga akora P6, cyangwa ‘Tronc-commun’, ageze muri S6 yongeyemo akandi kantu katari karimo, katari no ku ndangamuntu, ugasanga amanota asohotse arimo ibibazo, cyangwa se ntanasohoke, kubera amakosa yaje mu myirondoro”.
Ibitekerezo ( 6 )
Nukuri Hari abantu benshi bafite ibibazo bba bitaraturutse mumakosa yabo nkuko babivuga ariko ugasanga abakabikemuye barerega abafite ibibazo Kandi wowe hejuru yamakosa utagizemo uruhare urenzaho umwanya wawe ndetse namafrenga ukajya gukosoza byarangira ugasanga baraturerega ibi bigomba guhinduka
Ibibazo bihari nibyinshi nkubu twarangije 2017 Ur huye cumpus ariko batwimye diplome zacu mudufashe natwe.
Ibibazo bihari nibyinshi nkubu twarangije 2017 Ur huye cumpus ariko batwimye diplome zacu mudufashe natwe.
Mwiriwe neza mubyukuri uyu musore bakurikirane ikibazo cye vuba arababaje birababaza gukora nuhembwe Kandi warakoze cyane
abanyeshuli benshi bafite ibyo bibazo ndetse njye nzi nuwayibonye 2020 irimo ikosa inyuguti imwe kwizina nubu kubikososora byaranze na bourse byararangiye hafi ahantu hose byaranze mumurenge byaranze muli Nida byaranze no kwiga byaranze yarabyakiriye ajya guhinga.nuko abantu nyine babura amahirwe mubuzima bwabo
Mubyukuri pe uyu musore arenganurwe vuba,abomasoreje rimwe nakomeje kwiga,abandi bari mukazi naho we ameze nkutarigeze yoga. Abakoz bo muri office sinzi impamvu bakunda kurerega ababagana,ntibite kukibazo uburemere gifite n’urugendo umuntu abayakoze. Nawe ni umwana w’igihugu nahamwe amahirwe yo kwiga nkabandi kuko yarabikoreye. Murakoze!


text:
Minisitiri Uwamariya atangaza ko ubusanzwe ibigo by’amashuri byagenaga amafaranga yakwa ababyeyi, kugira ngo bazamure imibereho ya mwarimu, ariko hazarebwa uko ababyeyi bagorwaga no kubona ayo mafaranga baruhuka.
Avuga ko mbere y’itangira ry’umwaka w’amashuri utaha, hazasohoka amabwiriza ajyanye n’ikintu cyose cyatumaga kuzamura ubuzima bwa mwarimu bigora ababyeyi.
Agira ati “Ntabwo nahita mvuga ibizaba bikubiye muri ayo mabwiriza, kuko igihe cyayo kitaragera, biracyanozwa ariko agahimbazamusyi ka mwarimu mu mashuri ya Leta n’afatanya na Leta ku bw’amasezerano, bizasuzumwa kugira ngo tugabanyirize umutwaro ababyeyi”.
Minisitiri w’uburezi avuga ko kuzamura umushahara wa mwarimu bisobanuye gukora atuje, akunze akazi kandi bizazamura ireme ry’uburezi.
Avuga ko umushahara wa mwarimu wazamuwe uzanabafasha kuzamura igipimo cy’inguzanyo bakaga mu mwarimu SACCO, kandi abarimu bari hirya no hino mu gihugu bizabafasha kuzamura n’urwego rw’ubukungu, kugabanya abana bata amashuri n’izindi mbogamizi zatumaga mwarimu akora nabi.
Asobanura ko ku barimu bava mu bihugu byo hanze bo batarebwa n’ibiteganywa n’amasezerano, ko amafaranga yazamuwe gusa ku barimu b’imbere mu gihugu.
Minisitiri Uwamariya asaba ibigo by’amashuri yigenga kutitwaza kuzamura umushahara wa mwarimu, ngo bazamure amafaranga y’ishuri kuko usanga bo bari banasanganywe umushahara mwiza.
Agira ati “Tureberera amashuri yose, n’ayigenga turaganira kandi tukagira ibyo twumvikana kuko bigora bamwe mu babyeyi, kuzamura umushahara wa mwarimu mu mashuri ya Leta ntibibe urwitwazo rwo kuzamura amafaranga y’ishuri mu yigenga”.
Dore uko imishahara yazamutse ku barimu hakurikijwe impamyabumenyi zabo
Minisitiri w’Uburezi asobanura ko kongera amafaranga y’umushahara wa mwarimu bizakorwa ku mushahara yatahanaga, kandi yabariwe ku mushahara w’umwarimu cyangwa umuyobozi w’ishuri w’umutangizi.
Ku mwarimu utangiye ufite impamyabumenyi y’amashuri yisumbuye A2 wahembwaga 57.000frw, yiyongereyeho, 88% by’ayo yahembwaga akaba azajya ahembwa 108.488frw.
Umwarimu ufite icyiciro cya mbere cya Kaminuza A1 ahembwaga 136.000Frw azajya ahembwa hiyoreyeho 40%, bityo ahembwe 191.811Frw, mu gihe umwarimu ufite icyiciro cya kabiri cya kaminuza wahembwaga 176.189Frw azajya ahembwa 246.384Frw.
Abayobozi b’amashuri n’abandi bakozi bazamuriwe imishahara aho umuyobozi w’ishuri ryisumbuye ryigisha ubumenyi rusange cyangwa ubumenyi ngiro (TVET), azajya ahembwa 314.450frw, naho umuyobozi w’ishuri ryisumbuye wahembwaga 101.680frw azajya ahembwa 152.525frw kuko we yongereweho 50%.
Abayobozi bungirije bashinzwe amasomo n’abashinzwe imyitwarire bahembwaga nka mwarimu usanzwe, bazajya bahemberwa ibyiciro byabo bya kaminuza A0 aho bazajya babona 283.256frw, naho abandi bakozi bakorera kuri A0 bahembwe make ku ya mwarimu aho bazajya babona 225.440frw, naho ufite A1 ahembwe 163.566frw naho ufite A2 ahembwe 97.826frw.
Minisitiri w’Uburezi yasobanuye ko hari hashize imyaka itatu abarimu bahembwa hiyongereyeho 10%, ayo na yo akaba yabariwe mu yo bongejwe 88% na 40% by’ayo bahembwaga.
Anasobanura ko ku barimu bigishaga mu mashuri abanza ariko baramaze kuzamura impamyabumenyi kugira ngo bazihemberwe, bisaba gukora ipiganwa kugira ngo bimurirwe kuri iyo mpamyabumenyi nshya.
Muri rusange abarimu bakomeje gushimira Guverinoma y’u Rwanda yabatekerejeho, bakaba baniyemeje gushyira imbaraga mu kazi kabo ka buri munsi, kuko nta yindi birantega ibariho, kuko wasangaga bigisha amasaha make bakajya gushaka indi mibereho.
Ibitekerezo ( 28 )
Ariko uvuga aba atarabona nkumubyeyi utumva ko agahimbazamusyi Ari ngombwa ubwo azaha agaciro ibyo umwana yagiye gushaka,ahubwo mbona nabana bo Muri 9ybe na 12 ybe nabo ababyeyi babo bakwiye gutanga agahimbazamusyi
Sinarangiza ntashimiye leta y’ubumwe yahaye agaciro mwalimu ikamuzamurira umushahara nibona nahandi yakura izongere ibahe.
Mwiriwe neza! mbanje gushimira Ministry of Education yatekereje kuri mwarimu. so nagirango abantu bareke kwitiranya ibintu 2: kongezwa na prime itangwa birimo guhura bite. ndagirango mbabwirengo Yuko ntagiye na kimwe amashuri azigera angana mubijyanye nimyigishirije. ikindi kdi igituma atangana ni ya Prime. ndagirango mbabwize ukuri Yuko prime niramuka ikuweho tuzaba tuhuze intama nibyuma. Mfite umwana wiga mukigo gifatwa nkikitegererezo kdi abana bakigamo batsinda neza 100% kuko bose baza mukicyiro cya 1 bita mururimi rwamagana Divion 1 ariko byose ndagirango mbabwire Yuko ibyo byose bikomoka kuri prime ihabwa abarimu bityo bagakora amanywa nijoro kugirango bamurike icyo basezeranije ababyeyi. niyo mpamvu dusaba abatanze iki gitekerezo kongera kugitekerezaho neza byaba na ngombwa bakagisha inama. Murakoze cyane.
Mbabazwa n’abana bataye ishuri kubera gusa kubura amafaranga ngo yo kurya kw’ishuri,nyanaze abo bana banaturanye n’ayomashuri!!??
Hari ibintu byinshi biba bibabaje,ariko ntibisobanurwauko biri! Njye mbona amafarangaababyeyi batanga ngo y’agahimbazanusyi akwiriye kuvaho burundu hakagenwa minervale izwi neza kubigo byose.Kuko ibyo kwitwaza kwaka agahimbazamusyi,nabyo biri mubitera abana kuva mumashuri kubera amikoro macye y’imiryango.
Leta ikwiriye kugena ingano ya minervale ingana mubigo hose,kandi igaharanira ko byibuze n’umwana wa Mwarimu yashobora kwiga hashingiwe kungano y’umushahara abona.Minervale ntikwiriye kugenwa hashingiwe kubiciro biri kw’isoko.Ikwiriye kugenwa hashingiwe kubyo ababyeyi bo munzego zo hasi binjiza.
Kuba ubwabyo Minervale y’igihembwe iba iruta umushahara w’ukwezi umukozi wo hasi ahembwa,mba numva ubwabyo bibabaje!
Agahimbaza bazakavaneho atari no kukagabanya kuko kagiyeho bavuga ko bahembwa make ariko ubu byakemutse bikomeza guhuhura abanyarwanda kuko bakwa byinshi kandi rwose ubushobozi ntabwo!
Bazaze banarebe ikigo bita csk kabeza cy’ababyeyi cyagurishijwe abari abanyamuryango ntibamenye irengero none nacyo si ukwongeza cyasaze kandi amafranga yo kurya ku mashuli nayo akwiye kwakwa ababishaka kuharira naho ubundi tuyatangira ubusa abana ntabyo babona.
Turashimira leta yateketeje kuri mwarimu turabyishimiye rwose kdi cyane.twasabaga ko badufasha mukijyanye ninguzanyo kubarimo bigisha kdi batarize uburezi badufashe nabo babemerere gufata inguzanyo .murakoze mugihe dutegereze igisubizo cyanyu kdi kiza
Nibyiza cane. Ngewe nasabaga ibigo byabikorera bifite ingorane mukwishyura mwalimu mwabifasha kuko nabyo bifite uruhare runini mukurerera igihugu. Mbese muri mace nabafatanya bikorwa ba leta. Mushobora kubaha amafaranga kunguzanyo mwalimu bakorana nawe akabaho neza doreko ahora agendagenda ashaka ahameze neza. Ikindi nukureba Umwalimu wa private school uko yakizerwa kugira ngo nawe abone serivise ya mwalimu sacco. Usanga ibyangombwa bisabwa byose abyujuje ariko kuko akorera private, batamwizera.
Ibaze niba umwalimu yafataha prime y’ibohumbi 100, ukaba umwongeje 50, ya 50 nayo ukayakataho ibyo ntashatse kuvuga, ubwo wa mwalimu nturaba umwishe mu mutwe? Numva prime ababyeyi batanga yaguma uko iri ntiyongezwe, ariko na none ntigabanywe. Nimuyikuraho muzahura n’ibibazo bikurikira: ikitwaga ibigo by’ikitegererezo bizahinduka nka 9YBE cg 12YBE. Abarimu benshi bazakenera mutation, kuko wasanganga iyo prime ariyo ituma umwalimu asiga ikigo Kiri hafi y’iwabo akajya ku kindi Kiri kure. Ubwitange bw’abarimu bigisha muri boarding schools buzagabanuka. Murebe ku mpande zose mudafata umwanzuro mwihuse nka ya yindi mwagiye mufata(promotion automatique(Mudidi), gukuraho nursing muri secondary (2007), gusimbuza igifransa icyongereza tukabura byose,gutangira umwaka mukwa mbere abana bakiga mu mpeshyi,...)
Kudatanga umusaruro kwa 9YBE si uko abarimu badakora ahubwo baba bahawe abanyeshuri batashoboye giysinda buriya nabo uwabafata akabahinduranya n’abo bo mu bigo wita ib’ikitegererezo wamenya ukuri
Ibaze niba umwalimu yafataha prime y’ibohumbi 100, ukaba umwongeje 50, ya 50 nayo ukayakataho ibyo ntashatse kuvuga, ubwo wa mwalimu nturaba umwishe mu mutwe? Numva prime ababyeyi batanga yaguma uko iri ntiyongezwe, ariko na none ntigabanywe. Nimuyikuraho muzahura n’ibibazo bikurikira: ikitwaga ibigo by’ikitegererezo bizahinduka nka 9YBE cg 12YBE. Abarimu benshi bazakenera mutation, kuko wasanganga iyo prime ariyo ituma umwalimu asiga ikigo Kiri hafi y’iwabo akajya ku kindi Kiri kure. Ubwitange bw’abarimu bigisha muri boarding schools buzagabanuka. Murebe ku mpande zose mudafata umwanzuro mwihuse nka ya yindi mwagiye mufata(promotion automatique(Mudidi), gukuraho nursing muri secondary (2007), gusimbuza igifransa icyongereza tukabura byose,gutangira umwaka mukwa mbere abana bakiga mu mpeshyi,...)
Ngendumva Agahimbaza Musyi kanwaho Burundu Mubanze Murène abana Bataye Ishuri kuber’amafranga yishuri kandi haba Harimo Nako Gahimbazamusyi Kuko Byabaye Nkindwara Yatumye Abarimu Batagitekereza Kubarimo Kurera Igihugu Urugero NKIYo MWARIMU Yirukanye Umwana Mwishuri Bari Mukizamini Harya Ubwo Harugutekereza Guhari Ko Uyumwarimu Uyumwana Yigisha Gutyoko Ejo Abanyarwanda Tuzaba Dukeneyeko Adufa kandi Nyamara Ibyodukeneyeko Adufasha Yari kubyiga Muricyagihe yirukanwagako atabonye agahimbaza Musyi Ikindi Burimwarimu Agenzire Neza Mwishuri Rye Arebe Abana Bataye Ishuri Aribubone Igisubizo Abobose Ntakindi Cyatumye Bata Ishuri Nukuberako Ibyo Ibigobyamashuri Byaka Ababyeyi ntabushobozi Bafitebwo Kubyubahiriza Turashimira Reta yztekereje Kurimwarimu Rwose Turabasabye Mutekereze Nokubabyeyi Murakoze
Umubyeyi urasabwa uruhare rwawe ngo ubone umusaruro wivuna abarimu
Ubwo umushahara wa mwarimu wongerewe, agahimbaza musyi ka mwarimu gakwiye kuvanwaho. Amafaranga y’inyubako nayo ya buri mwaka, akwiye kuvanwaho. Bayobozi, mworohereze ababyeyi. Kandi, burya ariya mafaranga atari ngombwa cyane yicaga ireme ry’uburezi.


text:
Ikintu kiranga:
Ingingo z'ingenzi:
- (Ikarita ya Flash Yumvikana kubana bato imyaka 2-5)Ikarita y'amabara 112, umubiri mwiza, kuvuga bisanzwe.Imashini izavuga amagambo, kandi inyamaswa zizasakuza.Amashanyarazi ya Toddler ahuza amagambo nubuzima, bituma abana bumva amagambo cyane binyuze muburyo bwo kubona no kumva uburyo bwo kumenya ibitazwi kwisi.Kwiga ibikinisho byimyaka 2,3,4,5 yumuhungu nabakobwa.
- (KumurikirwaIbikinisho byuburezi)Ibishushanyo by'amabara hamwe n'amajwi ashimishije bizakurura kandi bitange umuto wawe amasaha yo gushakisha no kwiga.Ntabwo guhaza amatsiko yumwana gusa, ahubwo binatezimbere ubuhanga bwabo bwo kumenya, ubuhanga bwo kwibuka, hamwe nubuhanga bwo gusoma hakiri kare ukina iyi mikino yamagambo.Ibikinisho byoroshye ariko bishimishije byuburere birahagije kubana batarageza ku myaka 3-6.
- (Ibikoresho byo Kwigisha)Ikarita yacu ya flash ikarita irakwiriye kwigisha hagati yabantu bakuru nabana.Abana barishima cyane iyo ababyeyi cyangwa abarimu bakinnye nabo.Ibi bikinisho byigisha birashobora gutezimbere ibikorwa byabana bato kandi bikabemerera kumva ijambo ryibiryo, inyamaswa, imbuto, ubwikorezi, ibikenerwa bya buri munsi, nibindi bintu bisanzwe binyuze mumikino.Ntibashobora kumva amajwi gusa, ahubwo banasoma igikinisho.
- (Igendanwa kandi yoroshye gukora)Ntoya mubunini kandi byoroshye gutwara.Shyiramo ikarita mumwanya kugirango wige amagambo bashaka kwiga.Niba uzanye ibikinisho byumuhungu mugihe ibikorwa byindege, birashobora koroshya igihe kirambiranye murugendo.Haba murugo, amashuri y'incuke, ishuri, murugo cyangwa hanze, abana barashobora kwinezeza mumikino yo kwiga.
- (Impano zikomeye kubahungu & Abakobwa)Nibyiza gutanga igikinisho cyo kwiga mbere yishuri kubana bawe, cyigisha mugihe wemera bimwe mubitekerezo.Igikoresho cyiza cyo gukoresha amashuri murugo cyangwa mwishuri ritangira ishuri.Impano nziza zo gusubira mwishuri, Isabukuru, Noheri, Pasika, Umwaka mushya, imifuka ya bombo ya Halloween, Thanksgiving, ibirori byabana, nibihe byose!
Pls ntutindiganye kuvugana na Catherine muburyo burambuye nigiciro niba ubishaka.
Mbere: Igiciro gihenze 6 Utubuto Inyamanswa Ijwi Module yo Gucapa Ibitabo Ibikurikira: Igurishwa ryinshi-Ubushinwa Umuziki wa Plush Ibikinisho Ijwi Module Yandika


text:
P.J. NDAMAGE afite igikundi cy’abayobozi bamukingira ikibaba maze bagasangira ibyo yambuye abaturage !
ICYO TUVUGA KURI AKA KARENGANE KAGIRIWE ASSOCIATION UMUSEKE
Nk’uko twabibasezeranyije mu nyandiko yacu iheruka, tuzinduwe no kongera kwamagana akarengane gakabije gakorwa n’umuyobozi w’ Akarere ka Kicukiro,inzego zimukuriye zirebera! Ikibazo cyo kwambura ikibanza Association UMUSEKE, twaragikurikiranya, tuzenguruka mu nzego zose icyo kibazo cyashyikirijwe! Bamwe mu bo twabashijie kuvugana bo mu nzego z’ubuyobozi batwibiye akabanga batubwira uko inzego z’ubuyobozi zisa n’izahinduwe indiri y’amabandi asahura ibya rubanda akarenganya abaturage ntacyo yikanga! Bageze n’aho batubwira ngo nitutitonda anketi turi gukora kuri uriya muyobozi Paul Jules NDAMAGE ishobora kudukoraho ngo ku mpamvu y’uko afite « igikundi » cy’abategetsi bakomeye kimukingira ikibaba, kuko basangira ibyo yibye abaturage n’amafaranga y’imishinga aba yanyereje! Batugaragarije amazina y’abayobozi bashatse gukemura iki kibazo mu nzira ikwiye ariko ngo bamwe mu bo hejuru babuka inabi! Baduhaye urugero batwereka amabaruwa agera kuri 5, arimo n’iyi baruwa twifuje ko mwakwisomera!
Ntitwirirwa tuyivugaho byinshi, turabereka gusa ibyo ibaruwa idatinyuka kuvuga!
1.Assocation UMUSEKE ifitiye Abanyarwanda akamaro
Umuseke ni Association yigisha Abanyarwanda inzira y’amahoro. Yibanda cyane ku kwigisha abana bato uko bakubaka amahoro mu muntu ubwe, mu muryango, no mu gihugu. Ikorera mu ntara nyinshi z’igihugu ndetse no muri Repubulika Iharanira Demokarasi ya Kongo.
Association Umuseke yateganyaga kubaka inzu nini imeze nk’Ishuri ry’amahoro, abantu bajya bahuriramo bagahugurwa, bakagirwa inama mu byerekeye gukemura amakimbirane, bagasoma ibitabo(bibliothèque) bakaruhuka,bakajya kuri interneti, bakaganira…! Iyo nzu kandi yateganyirizwaga kuzaba Centre International de recherche sur la paix, ndetse n’amafaranga yo kuyubaka yari yaratangiye gushakishwa!
Twegereye n’abayobozi b’iyi Association batubwira ko kwamburwa kiriya kibanza bibangamiye cyane gahunda nziza bari bafite ariko ikibababaza kurushaho ngo ni uko bigaragara ko ikibanza cyabo cyatwawe n’abantu bifitiye inyungu zabo zidafite aho zihuriye n’inyungu rusange!
1.Ikibanza cya Association umuseke nticyafashwe kubera inyungu rusange: Kuvuga ko hariya hagombaga kubakwa Gare routière ni urwitwazo !
Ikibanza No 6703 kingana na Ha 1, kiri ahantu hitwa MURAMBi,bakunze kwita ku Musaraba, i REBERO: gikora ku muhanda wa kaburimbo ujya mu Bugesera no ku muhanda w’igitaka uzamuka ujya Rebero.
Umuyobozi w’Akarere ka Kicukiro yakibohoje ku ngufu ngo ateganya kuhubaka Gare ! Mu by’ukuri icyo yari agambiriye si ukubaka gare ifitiye abaturage akamaro, hari izindi nyungu zitavugwa yari abifitemo:
(1) Nyuma yo gufata ikibanza cya Association Umuseke,Gare routière yarubatswe ariko ntikoreshwa kuko iri hanze y’umugi, mu birometero bitatu uvuye Kicukiro Centre ! Nta soko rihari , nta n’igikorwa kindi cyatuma abantu bata centre-ville ngo bajye muri icyo gituro !Muri make si gare yashakwaga.
Mu by’ukuri iyo ngirwa-gare routière yubatswe huti huti ari ukugira ngo:
(1) Paul Jules Ndamage n’abafatanyangeso be barye amafaranga ya Banki Mondiale yanyujijwe mu mushinga witwa PIGU !
Ikimenyetso kizabigaragaza ni iki :
Ubu turangije gutegura ibaruwa nziza tugiye koherereza Banque Mondiale tuyibwira impungenge dufite ku mikoreshereze y’ amamiliyoni yatanze igamije gufasha abaturage ba Kicukiro , tunayisaba kuza gukora AUDIT kugira ngo idusobonurire niba koko ayo mafaranga yaragiye kuri kiriya gituro ! Rahira ko amaherezo imizinga itagiye kuvamo imyibano!
(2) Kubaka Gare nibwo buryo Paul Jules Ndamage n’abo bafatanya kwambura abaturage ( tuzatangaza amazina yabo mu minsi iri imbere) babonye bwo gukukana ikibanza cyiza cya Association MUSEKE , mu nyungu zabo bwite!Mu by’ukuri barateganya kuzahiyubakira amazu yabo ku giti cyabo, kandi amaherezo niko bizagenda!
2. Kwivuguruza byerekana ko hari ikinyoma n’ubujura buhishe inyuma ya gahunda yo gutwara iki kibanza
Mu ntangiriro Paul Jules NDAMAGE yafashe icyo kibanza havugwa ko hakenewe kubaka inzu za niveaux 3 , nibura ! Bukeye, bati ni Gare routière igomba kuhajya !None se ubwo izo modoka zo zizajya guparika hejuru y’inzu z’amataji 3 ?
Aho bimaze kugaragarira ko aho hantu nta Gare y’amataxi izahajya , ubu noneho hasigaye habikwa ibi Bus bishaje bya KBS !Kandi izo Bus tuzi nyirazo ! Ubwo se Bus za ba Colonnel DODO ku giti cyabo nibyo « nyungu rusange » twabwiwe ?
3.Ubuyobozi butarenganura abaturage, ni yo Miyoborere myiza Kagame adasiba guherwa ibikombe?
Ikibazo cy’ikibanza cy’Association UMUSEKE nta rwego kitagejejwemo ? Handitswe amaburuwa arenga ijana, ariko ibisubizo byabaye bike cyane!
Biragaragara ko mu buyobozi bw’iki gihe, hakoreshwa Tekiniki yo kudasubiza umuturage wandikiye ubuyobozi asaba ubutabera! Barakwihorera, ukandika, ukaruha, ugatagangara, ukarekere aho ! AKARENGANE kahawe intebe mu Rwanda, si ikinyoma, si ugusebanya !
N’iyo hagize umuyobozi ugusubiza, biba ari urwiyerurutso! Urugero ni nk’iriya baruwa ya LAND CENTER( Ikigo gishwinzwe ubutaka mu rwanda) yo kuwa 1/6/2011 yasabaga Komisiyo ishinzwe iby’ubutaka yo mu Karere ka Kicukiro kuba yatanze igisubizo ku kibazo cy’ikibanza cya Association umuseke bitarenze le 5/6/2011, ni ukuvuga mu minsi itarenze 5 (kwiyemera gusa !!!)! Kugeza n’uyu munsi ntacyo Komisiyo yandikirwaga yakoze kandi na Land Center ntacyo yabikozeho !!!
Nyamara iyo biyemera ku bazungu no mu binyamakuru ngo administration yo mu Rwanda isubiza umuturage uyitabaje mu minsi itarenze 5, wagira ngo birakorwa koko! Byahe byo kajya !
Umwanzuro
(1) Audit ya Banque Mondiale ku cyiswe « Gare routière ya Kicukiro » niyo izasobanura byinshi, yerekane aho ubujura bwa Paul Jules Ndamage buherereye !Gusa iki kibazo gishobora kuzahesha ubutegetsi bw’igihugu isura mbi cyane!
(2) Niba ubutegetsi bw’igihugu bugarukira ku muyobozi w’Akarere ka Kicukiro ku buryo inzego zitwa ko zisumbuye ntacyo zakora ku karengane abaturage bakomeje kugirirwa na Paul Jules Ndamage, dukeneye ku bimenya.
(3) Icyitwa « inyungu rusange » gikomeje kuba urwitwazo rwo kwambura abaturage ibyabo gikwiye gusobonurwa bihagije! Ntibyumvikana uko umuturage yimura undi mu bye, ngo ku mpamvu z’inyungu rusange! Kubera ko amurusha kuguza amafaranga muri Banki gusa ?! Abize amategeko bazabidusobanurire ! Nta nyungu y’umuturage ku giti cye ishobora kwitwa inyungu rusange !!! Ni ubujura bwitwikiriye amabwiriza y’abayobozi buri gukorwa muri uyu mugi wa KIGALI. Ni AKARENGANE KAHAWE INTEBE!
(3)Niba ubuyobozi bukomeje kwica amatwi ntibugire inama Paul Jules NDAMAGE , ngo arekere aho kurenganya abantu, twebwe abaturage ba Kicukiro tuzagomba kwikemurira icyo kibazo mu buryo budushobokeye . Ntihazagire uwo bitungura!
Willy KIRENGA na Florence BANA
Abaturage ba Kicukiro


text:
Tariki ya 04/6/2022, Abakozi b’Ikigo cy’Igihugu Gishinzwe Igororamuco (NRS), bibutse ku nshuro ya 28 Jenoside yakorewe Abatutsi mu Rwanda mu 1994, banaremera imiryango 3 y’abarokotse Jenoside inka ebyiri n’ibikoresho byo mu nzu. Ni igikorwa cyabereye ku Rwibutso rwa Jenoside yakorewe Abatutsi rwa Bisesero, ruherereye mu Karere ka Karongi, Umurenge wa Rwankuba, Akagari ka Bisesero.
Igikorwa cyo Kwibuka cyatangiye Abokozi ba NRS, basobanurirwa amateka yaranze Abatutsi bari barahungiye ku musozi wa Bisesero mu gihe cya Jenoside yakorewe Abatutsi, n’uko Jenoside yashyizwe mu bikorwa aho Bisesero. Babwiwe ko mu gihe Jenoside yabaga, Abatutsi bo mu Bisesero baranzwe no gushyira hamwe, birwanaho bakoresha intwaro gakondo mu guhangana n’interahamwe zifatanyije n’ingabo za leta y’icyo gihe, kugeza ubwo baje kuganzwa n’ubwinshi ndetse n’ibikoresho birimo intwaro za gisirikare byabo bari bahanganye kuko bari bakoranye bavuye impande zose z’igihugu baje kubatsemba.
Abakozi ba NRS basuye ibice bitandukanye by’Urwibutso rwa Jenoside rwa Bisesero, bagenda basobanurirwa amateka yo kwirwanaho byaranze Abatutsi bari barahungiye kuri uwo musozi. Nyuma yo gusura Urwibutso, abo bakozi bafashe umunota wo kwibuka abazize Jenoside yakorewe Abatutsi bo mu Bisesero bashyinguye muri urwo Rwibutso, banashyira indabo ku mva bashyinguyemo.
Mu ijambo yagejeje ku bari aho, Bwana Mufulukye Fred, Umuyobozi Mukuru wa NRS yakomeje abarokotse Jenoside Yakorewe Abatutsi bo mu Bisesero, bari bahagarariwe na Gasimba Narcisse watanze ubuhamya ku rugendo rwe rw’uko yarokotse Jenoside, anabashimira ubutwari n’ubumwe bwabaranze ubwo birwanagaho bakanga kumanikira amaboko abashakaga kubica bakabatsemba bazira uko baremwe.
Yagize ati: “Mu izina ry’abakozi bagenzi bange, twagira ngo tubakomeze. Mwabaye intwari kandi muzakomeze kuba intwari, mwe abarokokeye aha mu Bisesero n’ahandi hose mu gihugu. Mwagize urugendo rurerure cyane kandi rugoye, ariko uwo Imana yashyizeho ukuboko kwayo abaho. Mwabaye intwari, muhangana n’ibitero bikomeye cyane, bibarusha ibikoresho n’ ubundi bushobozi butandukanye, ariko muba intwari, mwihagararaho. Ubutwari no gushyira hamwe mwagaragaje bikwiye kubera isomo buri Munyarwanda”.
Mu ijambo rye, Umuyobozi Mukuru yibukije kandi abakozi ba NRS cyane cyane abakiri bato ko kwibuka ari uguha icyubahiro inzirakarengane zazize Jenoside yakorewe Abatutsi ariko bakanakura amasomo akomeye kuri ayo mateka mabi, bakazirikana ko urukundo n’ubumwe aribyo bakwiye gushyira imbere kugira ngo ayo mahano atazongera kuba mu Rwanda.
Yagize ati: “nta muntu wagakwiye kwanga mugenzi we kugera aho yifuza kumwambura ubuzima, byakarusho, amuziza uko yavutse kuko amaherezo nawe aba azava mu mubiri, bityo aho tuba turi, tuge dushyira imbere ubumwe bwacu nk’Abanyarwanda, dushyire imbere igihugu cyacu, gushyira hamwe tugahuza amaboko mu gushyigikira icyi gihugu cyacu kuko amateka turayasangiye, ni ayacu kandi nitwe tugomba kuyasigasira”
Mugusoza, yashimiye ingabo zahoze ari iza RPA zagize ubutwari n’umutima wo kubohora Urwanda no kurokora abatutsi bicwaga. Ati: “kuba hari Abatutsi barokotse ntabwo byikoze ahubwo hari ababigezemo uruhare, bagize uwo mutima, turazirikana ingabo za RPA Inkotanyi zitanze zikagira ubutwari n’umutima wo gutabara igihugu, bari bake ariko bafite ubutwari, bari bafite umutima wo gukunda igihugu no kurokora abandi bahigwaga. Turashimira rero izo ngabo, ku isonga umuyobozi wazo w’ikirenga ariwe Nyakubahwa Perezida wa Repubilika Paul Kagame. Ubwo butwari bwabo, uko gukunda igihugu natwe abanyarwanda tubikuremo amasomo”.
Kuri uwo munsi kandi NRS yaremeye imiryango 3 y’abarokotse Jenoside yakorewe abatutsi, imiryango ibiri yahawe inka kuri buri muryango, undi muryango uhabwa ibikoresho birimo ibiryamirwa n’ intebe zo mu nzu. Mubahawe inka harimo MUHAWENIMANA Pascasie wari umaze iminsi umugabo we yitabye Imana akubiswe n’inkuba, agapfana n’amatungo yose yararagiye.
Nkuko babitangarije itazamakuru ryari ryitabiriye uwo muhango, abaremewe bishimiye ubufasha bahawe, bashimira ubuyobozi bwa NRS ndetse n’Umukuru w’Igihugu cy’Urwanda wazanye gahunda ya “Gira inka”, banahamya ko inka bahawe zigiye kubahindurira ubuzima aho bazitezeho umusaruro w’amata ndetse n’uwibihingwa kuko bagiye kubona ifumbire izabafasha gufumbira imirima yabo.
KWIBUKA TWIYUBAKA


text:
Igipimo cyo gusaba
Irakwiriye ingufu za gride, gari ya moshi, peteroli-chimique, peteroli hamwe ninganda zinyuranye zinganda nubucukuzi bwamabuye y'agaciro kugirango igenzurwe kandi ibungabunge amatara, kandi irashobora gukoreshwa ahantu hatandukanye kandi hashobora guturika nkibikoresho byo kumurika mobile.
Ibiranga imikorere
Imikorere idashobora guturika: Iki gicuruzwa cyakozwe rwose hubahirijwe ibipimo ngenderwaho by’igihugu biturika, ubwoko butangiza ibisasu bifite urwego rwo hejuru rwerekana ibisasu, bifite ibikorwa byiza biturika biturika kandi bigira ingaruka nziza, kandi birashobora gukora neza muri ahantu hatwikwa kandi haturika;
Bikora neza kandi byizewe: ingufu za batiri ya lithium idafite ingufu, ubwinshi bwingufu, ubushobozi bunini, butagira umwanda, ubukungu n’ibidukikije byangiza ibidukikije, byongera gukoreshwa, imikorere yubushyuhe bwo hejuru kandi buke, ubushobozi bukomeye bwo kurinda ibicuruzwa, ubuzima burebure, umutekano kandi wizewe, ubuzima bwiza n'umutekano, birashobora kwishyurwa igihe icyo aricyo cyose, Nyuma yishyurwa ryuzuye, ubushobozi bwo kubika ntibugomba kuba munsi ya 95% yubushobozi bwuzuye mugice cyumwaka, kandi ntiburenze 80% yubushobozi bwuzuye mumyaka ibiri;
Kuzigama bifatika no kuzigama ingufu: Inkomoko yumucyo itumiza ibintu bidasanzwe bitumizwa mu mahanga ultra-high light LED itanga isoko, ifite ingufu nke, gukoresha urumuri rwinshi, urumuri rworoshye, nta rumuri, kandi ntibitera umunaniro ukabije wamaso yabakoresha kandi bitezimbere akazi. ;
Kurinda ubwenge: Ikimenyetso cyimbaraga zumuntu hamwe nigishushanyo mbonera cyimikorere yo kuburira irashobora kumenya ingufu za bateri igihe icyo aricyo cyose;iyo imbaraga zidahagije, itara rizahita risaba kwishyuza;
Byoroshye kandi byoroshye: igishushanyo cyihariye, imiterere ishyize mu gaciro, igitabo gishya kandi cyiza, igihe kirekire cyo kumurika, guhora kumurika amasaha arenga 15 utabishaka, umutwe wamatara urashobora guhindurwa uko bishakiye mubirometero 135° na 180°, uburebure bwibanze burashobora guhinduka, kandi ntamucyo wapfuye.Itara rishobora kwamamazwa mu buryo bwa magneti, ryoroshye kandi ryoroshye gukoresha;igishushanyo mbonera cyiza kitagira amazi gishobora gukora mubisanzwe imvura, kandi gifite imbaraga zikomeye zo kwinjira mumazi yibicu, bikwiranye niminsi yimvura nibicu no gukoresha byihutirwa;
Biroroshye gukoresha: Gukoresha intoki, magnetiki adsorption, kumanika nubundi buryo bwo kumurika birashobora gukoreshwa, kandi biroroshye gutwara.
Tibipimo bya echnical
Umuvuduko ukabije: 3.7V
Ubushobozi bwagenwe: 4.4Ah
Imbaraga: 2 * 3W
Impuzandengo y'ubuzima bwa serivisi: 100.000 h
Gukomeza kumurika igihe cyumucyo ukomeye:> 10h
Gukomeza kumurika igihe cyo gukora:> 15h
Kumurika: 2200Lx
Igihe cyo kwishyuza: <8h
Ubuzima bwa Bateriyeri: inshuro 1500
Ibipimo: uburebure, ubugari n'uburebure 220 * 103 * 86mm
Uburemere: 0.38kg
Igihe cyo kohereza: Kanama-08-2022


text:
Ku mbuga nkoranyambaga nka YouTube, Facebook, Instagram n’izindi uhasanga abantu batandukanye, yaba abiyita abanyapolitiki, impirimbanyi z’uburenganzira bwa muntu n’abandi bavuga ko bari kugaragaza ibitekerezo byabo, banenga ibitagenda mu miyoborere y’igihugu ariko ugasanga mu byo bita ibitekerezo hibanzemo kubahuka, kwibasira no gutuka Umukuru w’Igihugu.
Ubusanzwe mu muco Nyarwanda gutukana ni kirazira naho mu muco wa Gikiristu gutukana bikaba icyaha. Mu ndangagaciro z’umuco wa Kinyarwanda, buri muryango wose utoza abana gukura bubaha ariko cyane cyane bakubaha ababaruta.
Gusuzugura cyangwa kubahuka umukuru bifatwa nko kubura ikinyabupfura, akenshi bikagaragaza umwana wabuze uburere, iyo bigeze ku gutinyuka ugukuriye ukamutuka, bifatwa nk’ishyano ryaguye bikururira ubikoze guhabwa ibihano bikomeye, byagera ku gutuka umubyeyi cyangwa umukuru w’umuryango bikaba byakururira ubikoze kuvumwa no gucibwa mu muryango. Akenshi iyo umwana atutse umubyeyi we uwo mwana bakunda kumwita igikenya.
"Wubahe so na nyoko uko Uwiteka Imana yawe yagutegetse, kugira ngo uramire mu gihugu Uwiteka Imana yawe iguha, uboneremo ibyiza.”(Gutegeka Kwa Kabiri 5:16,18.20; Abefeso 6.2,3)
Uretse no kuba Umukuru w’Igihugu, Perezida wa Repubulika aba ari n’umuntu, ufite ibyiyumviro byose, ushobora kubabara cyangwa kwishima, gukomereka haba mu marangamutima, mu mitekerereze no mu mwuka bitewe n’amagambo mabi cyangwa ibitutsi bamutuka. Ni umuntu ufite ubumuntu kandi ufite uburenganzira n’amategeko amurengera nk’undi mwenegihugu wese.
Ikigeretse kuri ibyo kandi Perezida wa Repubulika aba ari umubyeyi mu buryo bubiri. Ubwa mbere ni umubyeyi, ufite umuryango we bwite, ufite abana n’abamukomokaho bagomba kubahwa kandi bakarindwa gukomeretswa mu marangamutima n’ibitutsi bitukwa umubyeyi wabo. Nk’abandi bana bose, ab’Umukuru w’Igihugu bakeneye kubona umubyeyi wabo yubashywe nk’abandi babyeyi bose.
Ubwa kabiri, Umukuru w’Igihugu ni umubyeyi w’abenegihugu mu maso y’abandi baturage b’ibindi bihugu. Abenegihugu hose burya baba bagize umuryango mugari w’abatuye igihugu runaka, ni yo mpamvu itegeko rya Repubulika y’u Rwanda rigaruka ku ijambo rivuga ngo umuryango Nyarwanda, ni ukuvuga ko umuryango Nyarwanda ugizwe n’Abanyarwanda bose kandi nta muryango utagira umubyeyi, uyu muryango Nyarwanda burya umubyeyi uba ufite ni Perezida wa Repubulika.
Abana bagize umuryango Nyarwanda, bafite inshingano zo kubaha no kubahisha umubyeyi cyangwa umukuru w’uyu muryango, bakwiye kubabazwa n’umuntu wese umwubahutse akamutuka, akamuvuga nabi ndetse bafite inshingano zo kumurinda no kugaragariza umuntu wese umututse ko batishimiye ko abatukiye umubyeyi.
Mu mategeko icumi Imana yahaye umuryango w’inyokomuntu ibicishije mu kuyabwira umuryango wa Israel harimo itegeko rikomeye risaba umwana wese kubaha umubyeyi kandi rigaragaza n’inyungu uzabikora azabona. Izo nyungu ni "ukuramira mu gihugu no kukibamo unezerewe" bivuze ko uwishe iri tegeko agerwaho n’ingaruka zo kutumvira no kutubaha arizo "gukenyuka no kuba mu gihugu utanezerewe".
Itegeko ry’Imana ni ihame riba rigomba kubahirizwa uryubahirije akabona umugisha uryishe akabona umuvumo. Kutubaha umubyeyi bizana umuvumo wo gukenyuka, kubaho utishimye ni yo mpamvu iyi nyandiko yacu twayihaye umutwe ugira uti "gutuka Perezida wa Repubulika ni ukwikenya."
Uretse kandi Perezida wa Repubulika n’umubyeyi ukubyara, Imana isaba umuntu wese kubaha umuntu umukuriye. Bibiliya mu Gitabo cy’Abalewi 19:32 hagira hati "Ujye uhagurukira umeze imvi, wubahe umusaza, utinye Imana yawe. Ndi Uwiteka. "Ni inshingano z’abakiri bato kubaha abakuru kandi n’abakuru na bo bafite inshingano zo kudasharirira abato nk’uko Intumwa Pawulo yabyandikiye Itorero rya Efeso agira ati "1 Bana, mujye mwumvira ababyeyi banyu mu Mwami wacu, kuko ari byo bibakwiriye. Wubahe so na nyoko (iryo ni ryo tegeko rya mbere ririmo isezerano), kugira ngo ubone amahoro uramire mu isi. Namwe ba se ntimugasharirire abana banyu, ahubwo mubarere mubahana, mubigisha iby’Umwami wacu.” (Abefeso 6:1;4).
Iyo urebye ibyo ijambo ry’Imana rimaze kutubwira mu bitabo dusomye, ukareba n’ibikorwa muri ino minsi uhita usobanukirwa impamvu yo gukenyuka mu buryo butandukanye mu rubyiruko no kubaho abenshi bashaririwe n’ubuzima. Abana benshi ntibacyubaha abakuru, ugera mu modoka ugasanga umwana aricaye na ecouteur mu matwi, umusaza w’imvi z’uruyenzi ahagaze, umwana akaba atamwimukira, ku murongo ahatangirwa serivisi zitandukanye usanga urubyiruko rubyigana n’abasaza n’ibindi ariko kubaha abadukuriye ni ihame kandi ni itegeko ry’Imana riduha umugisha wo kurama no kubaho twishimye.
Biratangaza, birababaza kandi bitera kwibaza byinshi, aho ubona umuntu wiyita umukirisitu, umukozi w’Imana afata Bibiliya akayihisha inyuma, undi akihisha mu mwambaro uriho umusaraba cyangwa ikanzu y’abihaye Imana, akifatira Perezida wa Repubulika mu gahanga akamutuka akamwandagaza, cyangwa agahamagarira abantu kwigomeko no kwigumura ku mabwiriza y’ubuyobozi bukuru bw’igihugu kandi abandi bakirisitu na bo bakabireba cyangwa bakabyumva bagaceceka bakumva ntacyo bitwaye ariko ibi ni ishyano ryagwiriye igihugu cyacu kandi rikizanamo umwuka wo gukenyuka no kubaho abantu batishimye.
Intumwa Pawulo mu rwandiko yandikiye Itorero ry’i Roma, yahuguriye abakirisitu baho kubaha ubuyobozi, ababwira ko kubaha ubuyobozi ari imwe mu nzira yo kubaho neza kandi ari uburyo bwo kubaha Imana ariko ku rundi ruhande yaberetse n’ingaruka zizagera ku muntu wese utazubaha ubuyobozi.
Yabisobanuye muri aya magambo, ati "Umuntu wese agandukire abatware bamutwara, kuko ari nta butware butava ku Mana n’abatware bariho bashyizweho n’Imana. Ni cyo gituma ugandira umutware aba yanze itegeko ry’Imana, kandi abaryanga bazatsindwa n’urubanza. Abatware si abo gutinywa n’abakora ibyiza, keretse abakora nabi. Mbese ushaka kudatinya umutware? Kora neza na we azagushima, kuko ari umukozi w’Imana uguhesha ibyiza. Ariko nukora nabi utinye, kuko adatwarira inkota ubusa. Ni umukozi w’Imana, uhoresha umujinya ukora nabi." (Abaroma 13:1;4). Aya magambo Pawulo yabwiye abaroma tuzayagarukaho mu gice cya kabiri cy’iyi nyandiko.
Umuntu wese akwiye kwirinda gusuzugura, gutuka umukuriye by’umwihariko Perezida wa Repubulika. Urubyiruko by’umwihariko, dukwiye kwirinda kugwa mu mutego w’abanyapolitiki, abakoresha imbuga nkoranyambaga mu buryo butandukanye bagambiriye kubabibamo umwuka wo kwigomeka no gutuka ababyeyi banyu, kuko kwifatanya nabo bituzanira umuvumo wo gukenyuka no kubaho tutishimiye ibyiza byo mu gihugu ariko ijambo ry’Imana ritubwira ko nitwemera tukumvira tuzarya ibyiza byo mu gihugu ariko nitwanga tukagoma inkota izaturya.
Mu gice cya kabiri tuzarebera hamwe uburyo Imana ibona kandi ifata Perezida wa Repubulika mu buryo bwihariye, ingaruka zizanwa no kumutuka haba ku muntu ku giti cye (umututse), kubabyumva bakabishyigikira no ku gihugu muri rusange.
"Nimwemera mukumvira muzarya ibyiza byo mu gihugu. Ariko nimwanga mukagoma inkota izabarya", kuko akanwa k’Uwiteka ari ko kabivuze." (Yesaya 1:19-20)


text:
Inkomoko y’insigamugani "Ndatega zivamo"
Uyu mugani wamamaye mu Rwanda, ucibwa n’umuntu umaze kugira intege nke, ni we babaza iki n’iki atatunganije, ati: «Ndatega zivamo!»
Waturutse ku mugabo witwaga Ntambabazi ya Rufangura, mu Bitagata bya Muganza i Rukomaya Gitarama, ahayinga umwaka w’i 1600.
Ntambabazi uwo yari umuzigaba; yimuka mu Bwanacyambwe i Ruhanga na Mbandazi, ajya gutura i Rukoma mu Gishubi cya Muganza ahitwa mu Bitagata.
Yari umutezi w’inyamaswa, impu zazo akazijyana ibwami, cyane cyane iz’ingwe. Uwo mwuga Semugeshi arawumushimira bituma amugororera; amugira umunyamuhango wo gutura impu z’ ingwe.
Ntambabazi amaze kuba umunyamuhango, akoranya bene wabo arabibabwira, bose baba abatezi b’ibwami. Aba umutoni cyane kuri iyo ngoma ya Semugeshi.
Amaze gutanga, ariko Ntambabazi akiri umutoni, hima Kigeli Nyamuheshera; yima Ntambabazi amaze kuba umusaza, na none agumya gutura izo mpu z’ingwe, ariko ubutoni buragabanuka.
Bene wabo babonye ko atakiri umutoni bajya kumuhakanwa ibwami bashaka kugabana ubutware bwe ndetse n’inka z’ibiti yagabanye hamwe n’ingororano yahawe.
Batangira kwanga kujya batega kugira ngo Ntambabazi nabura impu zo gutura ibwami, bizamuviremo icyaha cyo kunyagwa.
Nuko kuva ubwo, Ntambabazi yababwira bakabyanga. Impu zimaze kubura, ibwami baramutumira, baramutonganya bamubaza igituma atagitura impu.
Ababwira ko bene wabo bamugandiye. Ibwami barabatumiza, bababaza icyatumye bigira ibigande kuri Ntambabazi, bakanga gutega inyamaswa.
Abandi bireguza ko Ntambabazi ababeshyera, bati: “Ntabwo atubwira, ahubwo niwe wabyanze gusa.” Ibwami bongera gutonganya Ntambabazi baramwirukana na bene wabo, ngo bajye kuzana impu ikitaraganya.
Bageze iwabo mu Bitagata, Ntambabazi ababwiye kujya gutega bararicurika baramwangira. Ubwo bategaga mu Gisizi kuri Nyabarongo.
Haciyeho iminsi, Ntambabazi agira ubwoba, arasindagira gisaza, ajya mu Gisizi gutega ingwe; agenda wenyine kuko yari inshike nta kana agira.
Agezeyo, ashaka igiti cy’amaboko aragishinga. Akigonze kiramunanira, apfa kujenjeka arataha. Bukeye aza gusura umutego we. Ahageze asanga ingwe yaguyemo ariko irawujyana kuko utari ukomeye watezwe n’umunyantege nke.
Ubwo ibwami nanone bamutumaho ngo bamubaze aho yahejeje impu. Agezeyo baramutonganya, ndetse noneho baranamukubita. Inkoni zimuriye, ati: «Nimundeke njye kuzizana»! Ariko byari ibyo gutakamba nta zo yari afite.
Baramurekura, bati : «Genda uzizane vuba!» Aragenda. Abuze uko agira, yongera gusubira mu ishyamba; atega kwakundi, nanone ingwe iguyemo irawujyana. Asubiyeyo gusura, ahasanga amara masa. Agira umujinya, ati : “Ngiye ibwami mbabwize ukuri nibashaka banyice!”
Aragenda n’ibwami; agezeyo akoma yombi, ati: “Nyagasani ndatega zivamo; nateze ingwe ku ngoma ya so Mutara nkiri muto, aratanga ndasigara; none dore ndi umusaza kandi w’inshike; nta ntege nkigira na bene wacu banze kumfasha; ngerageza gutega ingwe zikavamo, umutego zikawujyana.”
Ubwo bagenzi be bahakanywe babwira Nyamuheshera bati: «Nyagasani twabyirukanye na so, Ntambabazi uyu araturuta ubukuru, none si ukwangirira». Bati: «Ntabwo yashinga umushibuka wo gufata ingwe n’imbaraga zayo uzi!»
Kuva ubwo Nyamuheshera aramureka, atumira bene wabo, aba aribo ategeka gukomeza uwo muhango wabo wo gutega no gutura impu z’ingwe.
Gutega zivamo bivuga kunanirwa umurimo kubera imbaraga nke


text:
IBIYOBYABWENGE: INAMA ZAGUFASHA
Ikiyobyabwenge n’ikintu cyose gihindura imitekerereze n’imyitwarire bikagira ingaruka ku buzima bw’umuntu, cyaba kinyowe, gihumetswe cyangwa gitewe mu rushinge, n’ubundi buryo bwose cyafatwamo.
Ikoreshwa ry’ibiyobyabwenge ni ikibazo gikomereye ibihugu byose by’isi, kigahangayikisha n’abayituye. Mu Rwanda imibare igaragaza ko abakoresha ibiyobyabwenge bagenda biyongera.
Duhereye mu mwaka wa 2016 imibare itwereka ko hafashwe abantu banywa cyangwa bacuruza ibiyobyabwenge 4818, hafatwa ibiro 4571,389 by’Urumogi, litiro 18238,1 za Kanyanga ndetse n’ibiro 4,1 bya Heroin n’ibiro 6 bya mayirungi. Abafashwe batagejeje ku myaka 18 ni abana 55. Ni ukuvuga ko abarengeje imyaka 18 bari 4763.
Mu mezi ane abanza y’umwaka wa 2017 mu Rwanda hafashwe ibiro 1887 by’urumogi na litiro 3299 bya kanyanga ndetse hanafatwa ibiro 4 bya Mugo(heroin).
Dushingiye ku ku rutonde rw’ ibiyobyabwenge ruteganywa n’ mategeko igihugu cyacu kigenderaho, ibikunze kugaragara ni: urumogi, kanyanga, mayirungi, Mugo(Heroin), lisansi, kole, alukolo, cocaine n’ibinini byo kwa muganga bikoreshwa nk’ibiyobyabwenge (Rohypinol, Diazepam na Morphine).
Mu bitaro bivura indwara zo mu mutwe by’i Ndera, umubare w’abafite ibibazo byo mu mutwe batewe n’ikoreshwa ry’ibiyobyabwenge wavuye 994 muri 2010, ugera kuri 1432 muri 2015, 2804 muri 2016 naho muri 2017 ni abantu 1960.
Huye Isange Rehabiliattaion Center yo muri 2017 yakiriye abantu 209 bafite ibibazo bituruka ku ikoreshwa ry’ibiyobyabwenge; naho bivurije mu bitaro by’uturere ni abantu 448.
Mbese ikiyobyabwenge ni iki?
Ikiyobyabwenge n’ikintu cyose gihindura imitekerereze n’imyitwarire bikagira ingaruka ku buzima bw’umuntu, cyaba kinyowe, gihumetswe cyangwa gitewe mu rushinge, n’ubundi buryo bwose cyafatwamo.
Bimwe mu biyobyabwenge bikunze gukoreshwa.
• Urumogi (Cannabis sativa): Urumogi rwitwa amazina menshi harimo Bangi, Ganja, Agatabi ko ku mugongo w’ingona n’andi.
• Kokayine: Ni ikiyobyabwenge gisa n’ifu y’umweru kiva mu bibabi by’igiti kitwa coca kiboneka mu bihugu byo muri Amerika y’amajyepfo nka Columbia, Brazil, Argentine na Mexique. Igiti cya Coca gisa na kawa duhinga iwacu mu Rwanda. Ariko iyo ibyo bibabi babivanze n’indi miti yo mu butabire bita sulfuric acid, potassium permanganate na hydrochloric acid bitanga ifu y’umweru ariyo twita Cocaine. Iyi fu ikaba ikoreshwa nk’icyiyobyabwenge bitera mu maraso cyangwa bakagihumeka.
• Heroyine (mugo): Ni ikiyobyabwenge gisa n’ifu y’umweru ariko cyo gikorwa mu mariragege y’urubuto rw’igiti cyitwa Opium Poppy gihingwa mu bihugu byo muri Asia nka Pakistani, Afuganistani na Yemeni. Mu Rwanda kizwi ku izina rya Mugo kikaba gikoreshwa kivanzwe n’urumogi cyangwa bakagihumeka. Nk’uko twabibonye kuri cocaine, iki kiyobyabwenge cya heroin nacyo gikorwa hifashishijwe indi miti yo mu butabire bita sulfuric acid, potassium permanganate na hydrochloric acid bitanga ifu y’umweru ariyo twita heroin cyangwa Mugo.
• Mayirungi (khat): Ni ikiyobyabwenge gisa n’ibyatsi bikunze kugaragara bizengurutse ubusitani bwinshi muri iki gihe. Gituruka mu bihugu bya Kenya, Tanzaniya na Etiyopiya ariko no mu turere twa Kirehe na Ngoma gikunze kwimeza mu mashyamba. Abakinywa bagikanjakanja bakivanze na shikareti kikababuza gusinzira.
Imiti ifatwa nk’ibiyobyabwenge.
Ni imiti yandikwa na muganga igenewe abantu bafite ububabare budasanzwe, ikaba idakwiye kunyobwa na buri muntu ubonetse wese. Kuri uru rutonde rw’imiti ifatwa nk’ibiyobyabwenge, ikunze kugaragara mu ngo zicuruza ibiyobyabwenge twavuga Rohypnol, Diazepam na Morphine.
Ibindi biyobyabwenge.
- Inzoga zikaze z’amoko menshi na alukolo ubwayo.
- PCP, LSD and n’ibindi biyayuramutwe.
- Ibyo bashoreza mu mazuru ‘inhalants’, nka tineri y’irangi ‘paint thinners’ na supagulu ‘glue’
- Imiti igabanya uburibwe ikomoka kuri ‘opium’: codeine na oxycodone, heroine
- Imiti igusha uwayinyweye ikinya, imusinziriza cyangwa imumara umuhangayiko ‘anxiolytics = tranquilizers’.
- Cocaine, methamphetamine n’ibindi bitera gushamaduka.
- Itabi ryo mu buryo bwose (ibibabi, ibikamba, ibigoma, ubugoro,…)
Iteka rya Minisitiri w’ubuzima numero 20/35 ryo kuwa 09/06/2015 ryashyize ku rutonde rw’ibiyobyabwenge ibi bikurikira: Kole (kuyihumeka), Lisansi (kuyihumeka) ndetse n’indi nzoga yose ifite alukolo y’ubwoko bwa methanol ingana na 0,5%. Gusa igipimo cya alukolo inywebwa yo mu bwoko bwa Ethanol ni 45%, iyo irenze aha ikinyobwa nacyo gifatwa nk’ikiyobyabwenge.
Impamvu zitera ikoreshwa ry’ibiyobyabwenge
Mu mpamvu zikunze kuvugwa kw’ikoreshwa ry’ibiyobyabwenge twavuga izi zikurikira:
• Ikwirakwizwa ry’ibiyobyabwenge (byorohereza ababikoresha kubibona),
• Icyo bitanga mu mubiri w’ababikoresha,
• Agakungu/ikigare,
• Ibibazo bijyanye n’amarangamutima, ibitekerezo,
• Ubumenyi buke ku ngaruka zikoreshwa ry’ibiyobyabwenge,
• Umwuga, aho umuntu atuye, abo abana nabo (hagaragara ikoreshwa ry’ibiyobyabwenge),
• Uburwayi bwo mu mutwe.
Uburyo ibiyobyabwenge bikoreshwa
Uburyo bukunze gukoreshwa twavuga nko: gutumura, kunywa binyuze mu kanwa, kwitera inshinge, guhumeka cyangwa gushoreza.
Ni ryari bavuga ko umuntu ari imbata[1] y’ibiyobyabwenge?
Bavuga ko kugira ngo umuntu yitwe imbata y’ikiyobyabwenge agomba kuba afite bitatu mu bimenyetso bikurikira:
• Irari ridashira ryo gufata ikiyobyabwenge,
• Kugira ububabare cyangwa ibindi bimenyetso iyo ikiyobyabwenge cyagabanutse cyangwa cyabuze mu mubiri,
• Gukenera kongera ingano y’ikiyobyabwenge kugirango yumve amerewe neza uko abishaka (tolerance),
• Gutakaza ishyaka ryo gukora ibindi bintu bitari ikoresha ry’ikiyobyabwenge,
• mbese gukoresha igihe kinini cy’umwanya we wa buri munsi ku ikoreshwa ry’ikiyobyabwenge,
• Gukomeza gukoresha ikiyobyabwenge n’igihe azi neza ingorane cyamuteje ningaruka ashobora guhura nazo.
Ingaruka zo gukoresha ibiyobyabwenge.
Ikoreshwa ry’ibiyobyabwenge rigira ingaruka ku mubiri, ku buzima bwo mu mutwe, ku mibanire n’abandi, ndetse no k’umurimo cyangwa umwuga umuntu yari asanzwe akora. Izindi ngaruka ziba kuri ejo hazaza h’umuntu.
Hiyongeraho kandi ingaruka zijyanye no guhanwa n’amategeko.
A/ Ingaruka ku mubiri.
Mu ndwara z’umubiri twavuga nk’uburwayi bw’umwijima, ubw’umutima ubwonko n’imyakura ndetse n’ubumuga bushobora kubikomokaho. Hari kandi uburwayi bw’urwungano ngogozi, indwara z’ubuhumekero, kanseri, gutakaza ubushobozi bw’umubiri bwo kurwanya indwara, SIDA, ibindi…
B/ Ingaruka k’ubuzima bwo mu mutwe.
Ibibazo byo mu mutwe birushaho kuba urusobe ndetse uko bitinda abantu bakagira indwara zikomeye zirimo: gutakaza ubushake bwo gukora, ubushobozi bwo gufata mu mutwe, agahinda gakabije no kwiyahura, ndetse n’uburwayi bukomeye bwo mu mutwe.
C/ Ingaruka ku mibanire n’abandi, ku murimo n’ejo hazaza. Muri zo twavuga guhora mu myenda (amadeni), impagarara n’amahane mu muryango, gusaba impushya za hato na hato ndetse no gusiba akazi, kwirukanwa mu mashuri cyangwa ku kazi, ubukene, kwiyandarika, uburaya n’ibindi… Ingaruka ku bukungu bw’igihugu nazo ziragaragara mu nzego nyinshi; abakozi babaye bakeya mu rubyiruko kuko urwinshi rwirirwa ntacyo rukora, ibigo bya “Transit Center” na “Rehabilitation Centers” bitwara amafaranga menshi ku ngengo y’imari.
Uburyo bwo gufasha uwahuye n’ikibazo cy’ikoreshwa ry’ibiyobyabwenge.
Ubufasha bugomba gutangwa hibandwa cyane cyane ku mpamvu zitera ikoreshwa ry’ibiyobyabwenge:
• Gukumira ikoreshwa n’ikwirakwizwa ry’ibiyobyabwenge,
• Gushishikariza urubyiruko kwirinda agakungu/ibigare bibakurura mw’ikoreshwa ry’ibiyobyabwenge,
• Mu gihe umuntu yaba afite ibibazo bijyanye n’amarangamutima cyangwa n’imitekerereze, akegera abashinzwe ku mufasha aho kugira ngo yirohe mw’ikoreshwa ry’ibiyobyabwenge,
• Mu gihe umuntu yatangiye gukoresha ibiyobyabwenge, amaze guhura na zimwe mu ngaruka twavuze hejuru nko kunanirwa kubihagarika we ubwe, kurwara indwara zo mu mutwe cyangwa z’umubiri, abamuri hafi basabwa kumenyesha inzego zibishinzwe (uburezi, umuryango muri rusange) akagezwa kwa muganga kugirango abone ubufasha, byaba ngombwa n’abo bafatanya gukoresha ibiyobyabwenge bakagenerwa n’izo nzego gahunda z’ubufasha zitandukanye zirimo kugororwa no gufashwa kureka ibiyobyabwenge.
Uruhare rwawe mu kurwanya no gukumira ibiyobyabwenge.
Gukumira ibiyobyabwenge ni inshingano ya buri wese. By’umwihariko urubyiruko rurashishikarizwa ibi bikurikira:
• Kwirinda ibigare/agakungu bibakurura mu ikoreshwa ry’ibiyobyabwenge.
• Kwita no kumenya umuntu utangiye kugira amarangamutima n’imitekerereze bidasanzwe.
• Gushinga amahuriro ‘club’ zo kurwanya ibiyobyabwenge mu mashuri n’ahandi bateranira.
• Gutanga amakuru ku nzego z’ibanze cyangwa kuri polisi mu gihe habonetse ahari ibiyobyabwenge
• Gukunda umurimo no gutekereza iteka icyaguteza imbere.
Hariho amategeko avuga ku byerekeye ibiyobyabwenge?
- Itegeko n°03/2012 ryo kuwa 15/02/2012 rigena imikoreshereze y’ibiyobyabwenge n’urusobe rw’imiti ikoreshwa nka byo mu Rwanda.
- Iteka rya Minisitiri w’Intebe N° 113/03 ryo ku wa 19/06/2015 rishyiraho Komite ihuriweho na za Minisiteri, ishinzwe kurwanya ikoreshwa ry’ibiyobyabwenge n’imiti ikoreshwa nka byo ritemewe n’amategeko kandi rikagena imiterere n’imikorere byacyo.
- Itegeko N° 01/2012/OL ryo kuwa 02/05/2012 Ngenga rishyiraho igitabo cy’amategeko ahana.
- Itegeko N°54/2011 ryo kuwa 14/12/2011 ryerekeye uburenganzira bw’umwana n’uburyo bwo kumurinda no kumurengera (Article 44).
5. Hari kandi n’amategeko mpuzamahanga
Mbese ninde ufite ibyago byinshi byo kuba imbata?
Buri muntu agira ubwonko n’umubiri bitandukanye n’iby’undi. Binavuze ko abantu bitwara ugutandukanye ku biyobyabwenge. Bamwe birabaryohera bagashyekerwa. Abandi birababihira, bakabizinukwa. Ntabwo ariko ukoresheje ibiyobyabwenge wese ahinduka imbata yabyo. Kandi ikoreshwa ry’ibiyobyabwenge rishobora kugwirira uwo ari we wese, ku kigero icyo ari cyo cyose. Hari kandi ibintu bitandukanye bishobora kukongerera ibyago byo kubatwa n’ibiyobyabwenge, harimo:
· Amateka y’umuryango wawe[2].
· Gukoresha imiti ikaze ukiri muto.
· Ibibazo / indwara zo mu mutwe.
· Ibibazo mu mibanire n’abandi[3].
Ni gihe ki ukwiriye gutangira gushakisha ubufasha[4]?
Niba ikoresha ry’imiti ryawe ritangiye kuguteza ibibazo, ihutire kubiganiriza muganga. Gukira kuba imbata y’ibiyobyabwenge bishobora gufata igihe. Ubuvuzi bwifashishwa ni ubujyanama bukangura ubushake, ndetse n’imiti imwe n’imwe izaguhuza ikiyobyabwenge runaka[5].
[1]https://www.psychiatry.org/patients-families/addiction/what-is-addiction. Consulted on 09/11/2020 at 8:30PM.
[2] https://www.webmed.com/food recipes/alcohol myths. Consulted on 06/11/2020 at 11:25PM’
[3]https://www.webmed.com/sex relationship Consulted on 06/11/2020 at 9:25PM.
[4]https://www.samhsa.gov/substance abuse and mental health services. Consulted on 10/11/2020 at 9:45PM.
[5]https://www.webmed.com/balance/therapy counselling. Consulted on 06/11/2020 at 11:25PM.
Photo by Brian Lundquist on Unsplash


text:
Karongi: Ubuyobozi bwahagurukiye ibibazo by’abatujwe mu Mudugudu wa Rugabano
Itsinda rihuriweho n’ubuyobozi bw’Intara y’Iburengerazuba na Minisiteri y’Ubutegetsi bw’Igihugu, batangiye gukemura ibibazo by’abaturage batuye mu Mudugudu wa Rugabano mu Karere ka Karongi bagendeye ku bibazo bafite.
Guverineri Habitegeko yabwiye Kigali Today ko basuye abaturage bagasanga bafite ibibazo by’imibereho, imyumvire n’isuku.
Yagize ati “Twasanze bafite ibibazo bitandukanye birimo ubushobozi bukeya, ibibazo by’isuku nkeya n’imyumvire ituma batajyana abana ku ishuri, twabonye ibibazo bijyanye n’amazu babamo kandi byose twatangiye kubishakira ibisubizo.”
Guverineri Habitegeko avuga bakoze gahunda yo kubikemura kimwe ku kindi. Ati “Dushaka uburyo bagira imibereho myiza, babona ibibatunga, hari ubutaka bwa Leta twabonye kugira ngo Leta ibubatize babone aho bahinga, babone ibibatunga kuko hariya batuye nta butaka bahingaho uretse aho gushyira uturima tw’igikoni.”
Habitegeko yabwiye Kigali Today ko bagiranye ibiganiro n’ubuyobozi bw’uruganda rw’icyayi rwa Rugabano ku bijyanye no kubaha akazi ariko rukabahembera iminsi mikeya kugira ngo bashobore kubona ibibatunga.
Ati “Twasanze bakora mu ruganda bagahembwa hashize iminsi icumi, kandi baba bakeneye ibibatunga, dushaka gusaba uruganda rukajya rubahembera iminsi mikeya babone ibibatunga, ayandi bakagenda bayazigama kuko barivugira ngo aho gukorera amafaranga 1,550 mbona nyuma iminsi 10, nakorera 700 ntahana.”
Mbere y’uko abaturage batuzwa mu Mudugudu, babanje guhabwa inkoko, ingurube n’inka ariko bigaragara ko bitatanze umusaruro wari witezwe, ibintu ubuyobozi buvuga ko bugiye gukurikirana ndetse bashyireho inzobere imenya impamvu inkoko zidatanga umusaruro n’inka ntizitange umukamo.
Habitegeko ati “Hari ikibazo cy’inkoko bahawe zidatanga umusaruro, inka zidatanga umukamo, twahisemo gushaka umukozi uhoraho, ugenzura amasuku, akareba niba inka zagaburiwe, mbese twubakire abaturage ubushobozi. Twarebye abagomba guhabwa inkunga y’ingoboka, batabasha kujya guhinga cyangwa gushakisha akazi, ku buryo ibisubizo tuzabona bizaba birambye.”
Mu gushaka ibisubizo birambye, Guverineri Habitegeko yasobanuye ko bamaze gushaka ubutaka bukorerwaho ubuhinzi. Ati “Hari aho twamaze kubona hashakirwa amikoro ubutaka bugatunganywa bukajya bukoreshwa.”
Ubwo ni ubutaka buherereye ahitwa ku Rufungo buri ku buso bwa Hegitari 20 busanzwe bukoreshwa n’ikigo cy’igihugu gishinzwe ubuhinzi n’ubworozi (RAB), bukaba bwahingwaho ibigori n’ibirayi bigafasha abatuye mu Mudugudu wa Rugabano kubaho neza.
Hari hegitari 198 za Leta zahabwa abatuye mu Mudugudu bakaziteraho icyayi cyabo kibafasha kwinjiza amafaranga, hari igishanga cyahingwamo ubwatsi bw’amatungo akongera umukamo, ibi bikiyongera mu gufasha abaturage gukora uturima tw’igikoni, no gukora uburyo bwo guhinga mu bisa n’inzu (Greenhouses) zihingwamo imboga nk’inyanya n’ibihumyo bigatanga umusaruro mu gihe cya vuba.
Ibindi bisubizo birimo gushakishwa birimo kwigisha imyuga urubyiruko rutuye mu mudugudu rugahabwa ubumenyi butuma ibyo bakora bishobora kubonerwa isoko.
Umudugudu wa Rugabano utuwe n’abaturage biganjemo abatishoboye kuko abaturage batandatu gusa ari bo bakorera Leta, abandi baba muri uwo mudugudu bakaba badafite imirima yo guhinga.
Ubuyobozi bwabasuye bwatangaje ko bagiye gukorerwa igenamigambi ry’igihe gito n’igihe kirekire kugira ngo bashobore kuva mu bibazo bafite.
Perezida Kagame ubwo aheruka gusura Akarere ka Karongi, yanenze abayobozi kubera abatuye muri uwo mudugudu wa Rugabano badafashwa kugira imibereho myiza. Guverineri Habitegeko avuga ko bagiye kugenzura imibereho y’abatuye mu yindi midugudu harebwa uko babayeho, kugira ngo abafite ibibazo nk’ibyabonetse muri Rugabano bishakirwe ibisubizo.
MENYA UMWANDITSI
Umunyamakuru wa Kigali Today/KT Radio
@ sebuharara


text:
Ku mugoroba w’itariki 18 Werurwe 1997, abanyeshuri bigaga mu mwaka wa gatanu n’uwa gatandatu mu Ishuri ryisumbuye ry’i Nyange, batewe n’abacengezi babasaba kwitandukanya bakurikije amoko, abanyeshuri basubiriza rimwe bati: “Twese turi Abanyarwanda”, bibabera intandaro yo kuraswa, bamwe bahasiga ubuzi, abandi barakomereka.
Igitero cyagabwe guhera saa mbiri z’umugoroba ubwo abanyeshuri barimo gusubiramo amasomo. Umucengezi winjiye mu ishuri ry’uwa gatandatu yabanje kubabaza niba bamuzi:“Est ce que vous me connaissez?” akomeza abasaba kwitandukanya ati: “Vuba vuba mwivangure Abahutu ukwabo, Abatutsi ukwabo”. Abanyeshuri barasubiza ngo: “Nta muhutu, nta mututsi twese turi Abanyarwanda”. Yahise atangira kubarasa atarobanuye. Muri iryo shuri hishwemo BIZIMANA Sylvestre, Mujawamahoro Chantal na MUKAMBARAGA Beatrice.
Bamaze kwica bamwe no gukomeretsa abandi, bo muwa gatandatu, bagiye mu ishuri ry’umwaka wa gatanu rikurikirana n’iry’umwaka wa gatandatu muri icyo kigo. Mbere y’uko iryo shuri riterwa, abanyeshuri bumvise urusasu ruvuga, babanza kugirango ni Ingabo z’u Rwanda zoza imbunda. Uwitwa Sibomana Ananie asohoka kureba kuko yumvaga bidasanzwe. Abona abantu basohoka mu ishuri ry’uwa gatandatu. Abwira bagenzi be ati “ayo masasu si ay’abasirikari”. Ako kanya Abacengezi baba barinjiye. Uw’imbunda yinjiye avuga ati: “Est-ce que vous me connaissez ? (Ese muranzi)”? Bamwe bati « Non ». Ati: “Vous allez me voir” (Mugiye kumbona), Abahutu ukwabo, Abatutsi ukwabo. Mwadukuye i Masisi (aho abacengezi benshi baturukaga mu majyaruguru ya Kivu ho muri Kongo) nabi, ubu mugiye kutubona”. Umwe mu banyeshuri aravuga ati: “twese turiAbanyarwanda”; Abanyeshuri bahise baryama hasi. Umucengezi yasubiyemo ya magambo, maze arakomeza ati: “ntimubishaka? Noneho ngiye kubyikorera”.
Yahise afata Mukarutwaza Séraphine ati “dore umututsi wa mbere twamubonye. Wowe twahoze tukubona kare”. Koko uwo Mukarutwaza Séraphine yari yiriwe ku muhanda ategeye imodoka umuvandimwe we wari waje kumusura. Haza ufite inkota ati “tega umutwe neza”. Ubwo bahise bamurasa arapfa. Benimana Hélène nawe wigaga mu wa gatanu nibwo yishwe. Igihe abacengezi batera mu ishuri ry’uwa gatanu, yamenye umwe muri bo. Ubwo yarahagurutse amufata mu nda, undi abura uko amurasa. Bigeze aho aramurasa mu gihe Benimana Hélène yamubazaga ngo “nawe nzi ni wowe ugiye kunyica?”. Biba iby’ubusa, aramwica. Undi bishe ni Ndemeye Valens wahoze ari umusirikari wa APR asubizwa mu ishuri. Yari yagerageje kubarwanya. Ubwo abanyeshuli barasohotse, abacengezi bagenda babatera za “grenades”, bamwe bakabahusha.
Abanyeshuri bari muri ayo mashuri yombi igihe igitero cyabaga, ari abishwe, abazize ingaruka z’igitero n’abakiriho bose bashyizwe mu Ntwari z’u Rwanda mu cyiciro cy’Imena. Abakiriho kuri ubu bibumbiye muri asosiyasiyo KOMEZUBUTWARI.
Uru ni urutonde rw’abemejwe nk’Intwari z’Imena z’i Nyange.
Mu bihe bisanzwe, kuri iyi tariki, ku bufatanye n’Akarere ka Ngororero iri shuri riherereyemo, Urwego rushinzwe Intwari z’Igihugu, Imidari n’Impeya by’Ishimwe rutegura umuhango wo kuzirikana Intwari z’Imena z’i Nyange. Kuri iyi nshuro mu rwego rwo gukomeza kwirinda ikwirakwiza ry’icyorezo cya #Covid19, uyu muhango ntiwabaye, dukomeze kuzirikana isano iduhuza nk’Abanyarwanda ari nako buri wese akomeza umurongo mwiza watanzwe n’izi Ntwari wo gushyira hamwe nk’Abanyarwanda twita ku isuku n’izindi nama duhabwa mu kwirinda no kurinda bagenzi bacu icyi cyorezo.